ΚΑΝΟΝΙΣΜΌΣ (ΕΕ, Ευρατόμ) αριθ. 833/2010 ΤΗΣ ΕΠΙΤΡΟΠΉΣ της 21ης Σεπτεμβρίου 2010 για την εφαρμογή του κανονισμού (ΕΕ, Ευρατόμ) αριθ. 617/2010 του Συμβουλίου, σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΕ, Ευρατόμ) αριθ. 617/2010 του Συμβουλίου, της 24ης Ιουνίου 2010, σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης και την κατάργηση του κανονισμού (ΕΚ) αριθ. 736/96 (1), και ιδίως το άρθρο 7, Εκτιμώντας τα ακόλουθα: (1) H Επιτροπή οφείλει να θεσπίσει διατάξεις όσον αφορά τη μορφή και άλλες τεχνικές λεπτομέρειες για την κοινοποίηση των δεδομένων και των πληροφοριών που αναφέρονται στα άρθρα 3 και 5 του κανονισμού (ΕΕ, Ευρατόμ) αριθ. 617/2010. (2) Για να συγκεντρώνονται συγκρίσιμα δεδομένα και για να απλουστευθεί η υποβολή εκθέσεων από τα κράτη μέλη ή τις εξουσιοδοτημένες οντότητες ή οργανισμούς που αναφέρονται στο άρθρο 3 του κανονισμού (ΕΕ, Ευρατόμ) αριθ. 617/2010, οι κοινοποιήσεις πρέπει να υποβάλλονται τυποποιημένες με τη χρήση πινάκων υποβολής εκθέσεων. (3) Μετά την κατάργηση του κανονισμού (ΕΚ) αριθ. 736/96 του Συμβουλίου (2), πρέπει επίσης να καταργηθεί ο κανονισμός (ΕΚ) αριθ. 2386/96 (3), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η μορφή και άλλες τεχνικές λεπτομέρειες για την κοινοποίηση των δεδομένων και των πληροφοριών που αναφέρονται στα άρθρα 3 και 5 του κανονισμού (ΕΕ, Ευρατόμ) αριθ. 617/2010 καθορίζονται στο παράρτημα του παρόντος κανονισμού. Άρθρο 2 Ο κανονισμός (ΕΚ) αριθ. 2386/96 καταργείται. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Σεπτεμβρίου 2010.

Υδρογονάνθρακες

Βιομηχανία πετρελαίου

Ενεργειακή πολιτική


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 371/2011 ΤΗΣ ΕΠΙΤΡΟΠΉΣ της 15ης Απριλίου 2011 για τη χορήγηση άδειας στο άλας νατρίου της διμεθυλογλυκίνης ως πρόσθετης ύλης ζωοτροφών για κοτόπουλα προς πάχυνση (κάτοχος άδειας η εταιρεία Taminco NV) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη χορήγηση άδειας κυκλοφορίας για πρόσθετες ύλες για χρήση στη διατροφή των ζώων, καθώς και τους όρους και τις διαδικασίες για τη χορήγηση της άδειας αυτής. (2) Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση χορήγησης άδειας για το άλας νατρίου της διμεθυλογλυκίνης. Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003. (3) Η αίτηση αφορά την έγκριση του άλατος νατρίου της διμεθυλογλυκίνης ως πρόσθετης ύλης ζωοτροφών για τα κοτόπουλα προς πάχυνση, που ταξινομείται στην κατηγορία πρόσθετων υλών «ζωοτεχνικές πρόσθετες ύλες». (4) Η Ευρωπαϊκή Αρχή για την Ασφάλεια των Τροφίμων («η Αρχή»), στη γνώμη που διατύπωσε στις 7 Δεκεμβρίου 2010 (2) κατέληξε στο συμπέρασμα ότι το άλας νατρίου της μεθυλογλυκίνης δεν έχει, υπό τους προτεινόμενους όρους χρήσης, δυσμενείς επιδράσεις στην υγεία των ζώων, στην υγεία των καταναλωτών ή στο περιβάλλον και ότι η εν λόγω πρόσθετη ύλη έχει τη δυνατότητα να βελτιώνει σημαντικά την αύξηση του σωματικού βάρους και το δείκτη απόδοσης της ζωοτροφής στα κοτόπουλα προς πάχυνση. Η Αρχή δεν θεωρεί ότι υπάρχει ανάγκη θέσπισης ειδικών απαιτήσεων παρακολούθησης μετά τη διάθεση της πρόσθετης ύλης στην αγορά. Η Αρχή επαλήθευσε επίσης την έκθεση σχετικά με τη μέθοδο ανάλυσης της πρόσθετης ύλης ζωοτροφών σε ζωοτροφές, η οποία υποβλήθηκε από το εργαστήριο αναφοράς της Ευρωπαϊκής Ένωσης για τις πρόσθετες ύλες ζωοτροφών που συστάθηκε με τον κανονισμό (ΕΚ) αριθ. 1831/2003. (5) Από την αξιολόγηση του άλατος νατρίου της διμεθυλογλυκίνης διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, πρέπει να επιτραπεί η χρήση του εν λόγω παρασκευάσματος όπως καθορίζεται στο παράρτημα του παρόντος κανονισμού. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που προσδιορίζεται στο παράρτημα και υπάγεται στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «άλλες ζωοτεχνικές πρόσθετες ύλες» επιτρέπεται να χρησιμοποιείται ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Απριλίου 2011.


ΚΑΝΟΝΙΣΜΌΣ (ΕΕ) αριθ. 459/2010 ΤΗΣ ΕΠΙΤΡΟΠΉΣ της 27ης Μαΐου 2010 για την τροποποίηση των παραρτημάτων II, III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων ορισμένων φυτοφαρμάκων μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα η πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1 και το άρθρο 14 παράγραφος 1, Εκτιμώντας τα ακόλουθα: (1) Για τις ουσίες azoxystrobin, cypermethrin, indoxacarb, isoxaflutole, ethephon fenitrothion, lambda-cyhalothrin, methomyl, profenofos, pyraclostrobin, thiacloprid, triadimefon, triadimenol και trifloxystrobin καθορίστηκαν ανώτατα όρια καταλοίπων (ΑΟΚ) στο παράρτημα ΙΙ και στο μέρος Β του παραρτήματος ΙΙΙ του κανονισμού (ΕΚ) αριθ. 396/2005. Για τις ουσίες aminopyralid, boscalid, buprofezin, chlorantraniliprole, cyprodinil, difenoconazole, flusilazole, fosetyl, imidacloprid, mandipropamid, metazachlor, prothioconazole, spinetoram, spirotetramat, sulphur (θείο) και tebuconazole καθορίστηκαν ΑΟΚ στο μέρος Α του παραρτήματος III του κανονισμού (ΕΚ) αριθ. 396/2005. (2) Στο πλαίσιο μιας διαδικασίας, σύμφωνα με την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (2), για την έγκριση φυτοπροστατευτικού προϊόντος που περιέχει τη δραστική ουσία azoxystrobin με σκοπό τη χρήση σε γουλιά (είδος κράμβης), υποβλήθηκε αίτηση δυνάμει του άρθρου 6 παράγραφος 1 του κανονισμού (ΕΚ) αριθ. 396/2005 όσον αφορά την τροποποίηση του υφιστάμενου ΑΟΚ. (3) Όσον αφορά την ουσία aminopyralid, υποβλήθηκε σχετική αίτηση για τη χρήση σε βοσκότοπους. Με βάση αυτήν την αίτηση, κρίνεται αναγκαίο να τροποποιηθεί το υφιστάμενο ΑΟΚ για το βοδινό νεφρό, αφού τα βοοειδή λαμβάνουν το φυτοφάρμακο μέσω της βόσκησης. Όσον αφορά την ουσία boscalid, υποβλήθηκε σχετική αίτηση για τη χρήση σε αγγουράκια και κολοκύθια. Όσον αφορά την ουσία cyprodinil, υποβλήθηκε σχετική αίτηση για τη χρήση σε ραπανοσέλινα. Όσον αφορά την ουσία difenoconazole, υποβλήθηκε σχετική αίτηση για τη χρήση σε μάραθο, μαϊντανό, φύλλα σέλινου και φραγκομαϊντανό. Όσον αφορά την ουσία indoxacarb, υποβλήθηκε σχετική αίτηση για τη χρήση σε κεράσια και ζαχαρότευτλα. Όσον αφορά την ουσία isoxaflutole, υποβλήθηκε σχετική αίτηση για την τροποποίηση του προσδιορισμού των καταλοίπων. Όσον αφορά την ουσία fosetyl, υποβλήθηκε σχετική αίτηση για τη χρήση σε ραπάνια. Όσον αφορά την ουσία lambda-cyhalothrin, υποβλήθηκε σχετική αίτηση για τη χρήση σε αγκινάρες και φραγκοστάφυλα. Όσον αφορά την ουσία metazachlor, υποβλήθηκε σχετική αίτηση για τη χρήση σε ελαιοκράμβες, μη κεφαλωτές κράμβες, κεφαλωτές κράμβες (λάχανο), γουλιά (είδος κράμβης), γογγύλια και δημητριακά. Με βάση αυτήν την αίτηση, κρίνεται αναγκαίο να τροποποιηθούν τα υφιστάμενα ΑΟΚ για το συκώτι από βοοειδή και αιγοπρόβατα, αφού η ελαιοκράμβη, οι μη κεφαλωτές κράμβες, οι κεφαλωτές κράμβες (λάχανο), τα γουλιά (είδος κράμβης), τα γογγύλια και τα δημητριακά χρησιμοποιούνται ως υλικά ζωοτροφών και, κατά συνέπεια, τα κατάλοιπα ενδέχεται να φθάσουν στην τροφή των ζώων. Επιπλέον, κρίνεται απαραίτητο να τροποποιηθεί ο προσδιορισμός των καταλοίπων για τα ζωικά προϊόντα. Όσον αφορά την ουσία pyraclostrobin, υποβλήθηκε σχετική αίτηση για τη χρήση σε κοκκινογούλια, αγγουράκια και κολοκύθια. Όσον αφορά την ουσία spirotetramat, υποβλήθηκε σχετική αίτηση για τη χρήση σε δαμάσκηνα και κεράσια. Όσον αφορά την ουσία tebuconazole, υποβλήθηκε σχετική αίτηση για τη χρήση σε γουλιά (είδος κράμβης) και γογγύλια. Όσον αφορά την ουσία thiacloprid, υποβλήθηκε σχετική αίτηση για τη χρήση σε λυκοτρίβολο, σέλινο και μάραθο. Όσον αφορά την ουσία trifloxystrobin, υποβλήθηκε σχετική αίτηση για τη χρήση σε παστινάκη, ρίζες μαϊντανού, λαγόχορτα, γουλιά (είδος κράμβης) και γογγύλια. (4) Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005, οι αιτήσεις υποβλήθηκαν για την ουσία spinetoram στα ροδάκινα (περιλαμβανομένων των νεκταρινιών) και στα βερίκοκα. Η εγκεκριμένη χρήση της ουσίας spinetoram σε ροδάκινα, νεκταρίνια και βερίκοκα στη Νότια Αφρική, στην Αργεντινή, στη Χιλή, στη Νέα Ζηλανδία και στο Ισραήλ οδήγησε σε υψηλότερες τιμές από τα ΑΟΚ που καθορίζονται στο παράρτημα III του κανονισμού (ΕΚ) αριθ. 396/2005. Για την αποφυγή εμπορικών φραγμών σε ό,τι αφορά την εισαγωγή ροδάκινων, νεκταρινιών και βερίκοκων, κρίνεται αναγκαίος ο προσδιορισμός υψηλότερων ΑΟΚ. (5) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή. (6) Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξέτασε ιδίως τους κινδύνους για τον καταναλωτή και, κατά περίπτωση, τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (3). Διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε. (7) Η Αρχή συμπέρανε στις αιτιολογημένες γνώμες της, ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις ΑΟΚ που ζητούνται από τους αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η ισόβια έκθεση στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες, ούτε η βραχυχρόνια έκθεση σε ακραία κατανάλωση των σχετικών καλλιεργειών έδειξαν ότι υπάρχει κίνδυνος υπέρβασης της αποδεκτής ημερήσιας λήψης (ADI) ή της οξείας δόσης αναφοράς (ARfD). Σε ορισμένες περιπτώσεις η Αρχή έκρινε απαραίτητο τον προσδιορισμό υψηλότερου ΑΟΚ από εκείνο που πρότεινε το κράτος μέλος που διενήργησε την αξιολόγηση. Σε αυτές τις περιπτώσεις είναι σκόπιμο να επιτραπεί το υψηλότερο ΑΟΚ, όπως προτάθηκε από την Αρχή, υπό την προϋπόθεση ότι η Αρχή χαρακτήρισε το εν λόγω ΑΟΚ ασφαλές. Σε άλλες περιπτώσεις η Αρχή έκρινε ότι αρκούσε ο προσδιορισμός χαμηλότερου ΑΟΚ από εκείνο που προτάθηκε από το κράτος μέλος που διενήργησε την αξιολόγηση. Σε αυτές τις περιπτώσεις, είναι σκόπιμο να οριστεί το χαμηλότερο ΑΟΚ. (8) Σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005, η Αρχή αξιολόγησε την ασφάλεια των υφιστάμενων ΑΟΚ για την ουσία ethephon (4) και συμπέρανε ότι για 12 καλλιέργειες θα καθοριζόταν υψηλότερα ΑΟΚ ώστε να ληφθούν υπόψη τα υφιστάμενα CXL (ΑΟΚ του Codex). (9) Όσον αφορά την ουσία fenitrothion, η ισχύς των ΑΟΚ που αφορούν τα δημητριακά έληξε την 1η Ιουνίου 2009. Για λόγους σαφήνειας, είναι σκόπιμο να αναφέρεται το κατώτερο όριο του αναλυτικού προσδιορισμού (LOD) του εν λόγω φυτοφαρμάκου στα δημητριακά στον κανονισμό (ΕΚ) αριθ. 396/2005. (10) Όσον αφορά την ουσία sulphur (θείο), η Αρχή στα συμπεράσματά της (5) συνέστησε να μην εξακολουθήσει να καθορίζει ΑΟΚ για το εν λόγω φυτοφάρμακο εξαιτίας της χαμηλής τοξικότητάς του. Με βάση αυτό το συμπέρασμα, είναι σκόπιμη η διαγραφή των υφιστάμενων ΑΟΚ για το εν λόγω φυτοφάρμακο και η συμπερίληψή του στο παράρτημα IV του κανονισμού (ΕΚ) αριθ. 396/2005. (11) Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ζητούμενες τροποποιήσεις των ΑΟΚ πληρούν τις απαιτήσεις του άρθρου 5 παράγραφος 1 και του άρθρου 14 παράγραφος 2 του κανονισμού (ΕΚ) αριθ. 396/2005. (12) Την 4η Ιουλίου 2009, η Επιτροπή του CODEX Alimentarius (CAC) ενέκρινε τα CXL για τις ουσίες azoxystrobin, buprofezin, chlorantraniliprole, cypermethrin, flusilazole, imidacloprid, lambda-cyhalothrin, mandipropamid, methomyl, profenofos, prothioconazole, spinetoram, spirotetramate, tebuconazole, triadimefon και triadimenol. Τα εν λόγω CXL πρέπει να περιληφθούν στον κανονισμό (ΕΚ) αριθ. 396/2005 ως ΑΟΚ, με εξαίρεση τα CXL που δεν κρίνονται ασφαλή για την ευρωπαϊκή ομάδα καταναλωτών και για τα οποία η Ένωση διατύπωσε επιφύλαξη στην CAC. (13) Ως εκ τούτου, ο κανονισμός (ΕΚ) αριθ. 396/2005 πρέπει να τροποποιηθεί αναλόγως. (14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II, III και IV του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Τα ΑΟΚ για την ουσία ethephon θα ισχύουν από την 8η Ιουνίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Μαΐου 2010

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 862/2012 ΤΗΣ ΕΠΙΤΡΟΠΉΣ της 4ης Ιουνίου 2012 περί τροποποιήσεως του κανονισμού (ΕΚ) αριθ. 809/2004 όσον αφορά τις πληροφορίες σχετικά με τη συναίνεση για τη χρήση του ενημερωτικού δελτίου, τις πληροφορίες για τους υποκείμενους δείκτες και την απαίτηση έκθεσης ανεξάρτητων λογιστών ή ελεγκτών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ (1), και ιδίως το άρθρο 5 παράγραφος 5 και το άρθρο 7 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 809/2004 της Επιτροπής, της 29ης Απριλίου 2004, για την εφαρμογή της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου όσον αφορά τις πληροφορίες που περιλαμβάνονται στα ενημερωτικά δελτία, τη μορφή των ενημερωτικών δελτίων, την ενσωμάτωση πληροφοριών μέσω παραπομπής, τη δημοσίευση των ενημερωτικών δελτίων και τη διάδοση των σχετικών διαφημίσεων (2), καθορίζει λεπτομερώς τις πληροφορίες που πρέπει να περιλαμβάνονται κατ’ ελάχιστον στο ενημερωτικό δελτίο για τα διάφορα είδη κινητών αξιών, με σκοπό τη συμμόρφωση προς το άρθρο 5 παράγραφος 5 και στο άρθρο 7 παράγραφος 1 της οδηγίας 2003/71/ΕΚ. (2) Η οδηγία 2003/71/ΕΚ τροποποιήθηκε με την οδηγία 2010/73/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τροποποίηση των οδηγιών 2003/71/ΕΚ σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και 2004/109/ΕΚ για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά (3), προκειμένου να ενισχυθεί η προστασία του επενδυτή, να μειωθεί ο διοικητικός φόρτος για τις επιχειρήσεις όταν αντλούν κεφάλαια στις αγορές κινητών αξιών στην Ένωση και να αυξηθεί η αποτελεσματικότητα του καθεστώτος του ενημερωτικού δελτίου. Ο κανονισμός (ΕΚ) αριθ. 809/2004 θα πρέπει, συνεπώς, να τροποποιηθεί όσον αφορά τη συναίνεση του εκδότη ή του προσώπου που είναι υπεύθυνο για τη σύνταξη του ενημερωτικού δελτίου σχετικά με τη χρήση του ενημερωτικού δελτίου από χρηματοοικονομικούς διαμεσολαβητές και τις πληροφορίες που πρέπει να περιλαμβάνονται στο ενημερωτικό δελτίο σχετικά με υποκείμενους δείκτες και προβλέψεις και εκτιμήσεις κερδών. (3) Για τους σκοπούς του άρθρου 3 παράγραφος 2 τρίτο εδάφιο της οδηγίας 2003/71/ΕΚ, ο κανονισμός (ΕΚ) αριθ. 809/2004 θα πρέπει να διευκρινίζει ποιες πληροφορίες πρέπει να παρέχονται όταν ο εκδότης ή το πρόσωπο που είναι υπεύθυνο για τη σύνταξη του ενημερωτικού δελτίο συναινεί μέσω γραπτής συμφωνίας για τη χρήση του από χρηματοοικονομικούς διαμεσολαβητές. (4) Για να ληφθούν υπόψη οι τεχνικές εξελίξεις στις χρηματοπιστωτικές αγορές, και ιδίως η αυξημένη χρήση δεικτών ως υποκείμενων δομημένων τίτλων, θα πρέπει να επανεξεταστούν και να αποσαφηνιστούν ορισμένες απαιτήσεις του κανονισμού (ΕΚ) αριθ. 809/2004. Με την ανάθεση της αρμοδιότητας κατάρτισης του δείκτη σε άλλη οντότητα του ομίλου, οι εκδότες θα μπορούσαν να καταστρατηγήσουν την απαίτηση συμπερίληψης στο ενημερωτικό δελτίο περιγραφής του δείκτη που καταρτίζεται από τον εκδότη (σημείο 4.2.2 του παραρτήματος XII) και με τον τρόπο αυτόν να αποφύγουν την ευθύνη σε περίπτωση που η περιγραφή είναι ανακριβής. Κατά συνέπεια, η απαίτηση αυτή θα πρέπει να επεκταθεί επίσης σε δείκτες που καταρτίζονται από οντότητα ανήκουσα στον ίδιο όμιλο με τον εκδότη. (5) Για την αύξηση της αποτελεσματικότητας και τη μείωση του διοικητικού φόρτου, ο εν λόγω κανονισμός θα πρέπει επίσης να αναφέρει τους όρους υπό τους οποίους δεν απαιτείται περιγραφή του δείκτη στο ενημερωτικό δελτίο, όταν ο δείκτης καταρτίζεται από οντότητες που ενεργούν σε συμφωνία με τον εκδότη ή εξ ονόματός του. Επιπλέον, εφόσον το σημείο 2.10 του παραρτήματος XV αναφέρεται μόνο σε ευρείας βάσεως και ευρέως αναγνωρισμένους δημοσιευμένους δείκτες, αναφορά στο ενημερωτικό δελτίο διευκρινίζουσα που μπορούν να αναζητηθούν οι πληροφορίες για τον δείκτη θα πρέπει να αρκεί, χωρίς να απαιτείται περιγραφή της σύνθεσης του δείκτη. (6) Για τη μείωση του διοικητικού κόστους για εκδότες που αντλούν κεφάλαια, ο εν λόγω κανονισμός θα πρέπει να αναφέρει τους όρους υπό τους οποίους δεν απαιτείται η έκθεση ανεξάρτητων λογιστών ή ελεγκτών που συνοδεύει προβλέψεις και εκτιμήσεις κερδών, ιδίως όταν οι ανεξάρτητοι λογιστές ή ελεγκτές δεν είναι σε θέση να υπογράψουν την έκθεση ελέγχου, επειδή δεν υπάρχει διαθέσιμη η πλήρης σειρά των εγγράφων που απαρτίζουν τις ετήσιες οικονομικές καταστάσεις. (7) Με την οδηγία 2010/73/ΕΕ ο όρος «βασικές πληροφορίες» αντικαθίσταται από τον όρο «ουσιώδεις πληροφορίες» σε αρκετές διατάξεις της οδηγίας 2003/71/ΕΚ. Συνεπώς, θα πρέπει να προσαρμοστούν τα παραρτήματα του κανονισμού (ΕΚ) αριθ. 809/2004. (8) Προκειμένου να αποφευχθεί η τυχόν περαιτέρω ασυνεπής εφαρμογή της οδηγίας 2003/71/ΕΚ, ιδίως κατά την έννοια του τρίτου εδαφίου του άρθρου 3 παράγραφος 2 της εν λόγω οδηγίας, και να αποφευχθούν πρόσθετες καθυστερήσεις όσον αφορά την εξασφάλιση αυξημένης προστασίας των επενδυτών και μείωσης του διοικητικού φόρτου για τις επιχειρήσεις κατά τη συγκέντρωση κεφαλαίων στις αγορές κινητών αξιών στην Ένωση είναι σημαντικό να προβλεφθεί η έναρξη ισχύος την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. (9) Συνεπώς, ο κανονισμός (ΕΚ) αριθ. 809/2004 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις του κανονισμού (ΕΚ) αριθ. 809/2004 Ο κανονισμός (ΕΚ) αριθ. 809/2004 τροποποιείται ως εξής: 1) Στο άρθρο 3, το δεύτερο εδάφιο αντικαθίσταται από το ακόλουθο κείμενο: «Το ενημερωτικό δελτίο περιέχει τα απαιτούμενα πληροφοριακά στοιχεία που απαριθμούνται στα παραρτήματα I έως XVII και στα παραρτήματα XX έως XXX ανάλογα με το είδος του εκδότη ή των εκδόσεων και την κατηγορία των σχετικών κινητών αξιών. Με την επιφύλαξη του άρθρου 4α παράγραφος 1, η αρμόδια αρχή δεν απαιτεί να περιλαμβάνονται στο ενημερωτικό δελτίο πληροφοριακά στοιχεία τα οποία δεν περιλαμβάνονται στα παραρτήματα I έως XVII ή στα παραρτήματα XX έως XXX.». 2) Παρεμβάλλεται το ακόλουθο άρθρο 20α: «Άρθρο 20α Σύνολο πρόσθετων πληροφοριών για τη συναίνεση που παρέχεται σύμφωνα με το άρθρο 3 παράγραφος 2 της οδηγίας 2003/71/ΕΚ 1. Για τους σκοπούς του άρθρου 3 παράγραφος 2 τρίτο εδάφιο της οδηγίας 2003/71/ΕΚ, το ενημερωτικό δελτίο περιέχει τα εξής: α) τις πρόσθετες πληροφορίες που αναφέρονται στα τμήματα 1 και 2Α του παραρτήματος XXX, όταν η συναίνεση παρέχεται σε έναν ή περισσότερους συγκεκριμένους χρηματοοικονομικούς διαμεσολαβητές· β) τις πρόσθετες πληροφορίες που αναφέρονται στα τμήματα 1 και 2Β του παραρτήματος XXX, όταν ο εκδότης ή το πρόσωπο που είναι υπεύθυνο για τη σύνταξη του ενημερωτικού δελτίου επιλέγει να παρέχει συναίνεση σε όλους τους χρηματοοικονομικούς διαμεσολαβητές. 2. Εάν χρηματοοικονομικός διαμεσολαβητής δεν πληροί τους όρους που συνοδεύουν τη συναίνεση, όπως γνωστοποιείται στο ενημερωτικό δελτίο, απαιτείται νέο ενημερωτικό δελτίο σύμφωνα με το άρθρο 3 παράγραφος 2 δεύτερο εδάφιο της οδηγίας 2003/71/ΕΚ.». 3) Στο άρθρο 22 παράγραφος 1, το δεύτερο εδάφιο αντικαθίσταται από το ακόλουθο κείμενο: «Το βασικό ενημερωτικό δελτίο περιέχει τα απαιτούμενα πληροφοριακά στοιχεία που απαριθμούνται στα παραρτήματα I έως XVII, στο παράρτημα XX και στα παραρτήματα ΧΧΙΙΙ έως XXX ανάλογα με το είδος του εκδότη και την κατηγορία των σχετικών κινητών αξιών. Οι αρμόδιες αρχές δεν ζητούν να περιληφθούν σε βασικό ενημερωτικό δελτίο πληροφοριακά στοιχεία που δεν περιλαμβάνονται στα παραρτήματα I έως XVII, στο παράρτημα XX ή στα παραρτήματα XXIII έως XXX.». 4) Τα παραρτήματα τροποποιούνται σύμφωνα με το παράρτημα του παρόντος κανονισμού. Άρθρο 2 Μεταβατική διάταξη 1. Ο παρών κανονισμός δεν εφαρμόζεται στην έγκριση συμπληρώματος ενημερωτικού δελτίου ή βασικού ενημερωτικού δελτίου, εφόσον το ενημερωτικό δελτίο ή το βασικό ενημερωτικό δελτίο εγκρίθηκε πριν από την ημερομηνία που αναφέρεται στο άρθρο 3. 2. Όταν, σύμφωνα με το άρθρο 18 της οδηγίας 2003/71/ΕΚ, η αρμόδια αρχή του κράτους μέλους καταγωγής διαβιβάζει στην αρμόδια αρχή του κράτους μέλους υποδοχής πιστοποιητικό έγκρισης σχετικά με ενημερωτικό δελτίο ή βασικό ενημερωτικό δελτίο που εγκρίθηκε πριν από την ημερομηνία που αναφέρεται στο άρθρο 3, η αρμόδια αρχή του κράτους μέλους καταγωγής αναφέρει σαφώς και ρητώς στο πιστοποιητικό ότι το ενημερωτικό δελτίο ή το βασικό ενημερωτικό δελτίο εγκρίθηκε πριν από την ημερομηνία που αναφέρεται στο άρθρο 3. Άρθρο 3 Έναρξη ισχύος Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Ιουνίου 2012.

Πιστωτική αγορά

ΔΗΜΟΣΙΟΝΟΜΙΚΑ

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Μαρτίου 2010 που τροποποιεί την απόφαση 2002/840/ΕΚ για την κατάρτιση καταλόγου των εγκεκριμένων εγκαταστάσεων τρίτων χωρών για την επεξεργασία τροφίμων με ιοντίζουσα ακτινοβολία [κοινοποιηθείσα υπό τον αριθμό Ε(2010) 1707] (Κείμενο που παρουσιάζει ενδιαφέρον για τον ΕΟΧ) (2010/172/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 1999/2/ΕΚ του Ευρωπαϊκού Κοινοβουλίου και του Συμβουλίου, της 22ας Φεβρουαρίου 1999, για την προσέγγιση των νομοθεσιών των κρατών μελών όσον αφορά τα τρόφιμα και τα συστατικά τροφίμων που έχουν υποστεί επεξεργασία με ιοντίζουσα ακτινοβολία (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Σύμφωνα με την οδηγία 1999/2/ΕΚ δεν επιτρέπεται να εισάγονται από τρίτες χώρες τρόφιμα που έχουν υποστεί επεξεργασία με ιοντίζουσα ακτινοβολία, εκτός εάν η επεξεργασία αυτή γίνεται σε εγκαταστάσεις που έχουν εγκριθεί από την Κοινότητα. (2) Ο κατάλογος των εγκεκριμένων εγκαταστάσεων θεσπίστηκε με την απόφαση 2002/840/ΕΚ (2) της Επιτροπής. (3) Η Επιτροπή έλαβε αίτηση για την έγκριση τριών εγκαταστάσεων επεξεργασίας τροφίμων με ιοντίζουσα ακτινοβολία στην Ινδία από τις αντίστοιχες αρμόδιες αρχές. Εμπειρογνώμονες της Επιτροπής επιθεώρησαν τις εγκαταστάσεις προκειμένου να επαληθεύσουν εάν αυτές συμμορφώνονται με τις απαιτήσεις της οδηγίας 1999/2/ΕΚ, και ιδίως εάν υφίσταται επίσημη επιθεώρηση η οποία εγγυάται τη συμμόρφωσή τους με τις απαιτήσεις του άρθρου 7 της οδηγίας αυτής. (4) Οι εγκαταστάσεις στην Ινδία συμμορφώνονταν με το μεγαλύτερο μέρος των απαιτήσεων της οδηγίας 1999/2/ΕΚ. Οι ελλείψεις που εντόπισε η Επιτροπή έχουν αποκατασταθεί επαρκώς από τις αρμόδιες αρχές της Ινδίας. (5) Για τον λόγο αυτό θα πρέπει να τροποποιηθεί αναλόγως η απόφαση 2002/840/ΕΚ. (6) Τα μέτρα της παρούσας απόφασης είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2002/840/ΕΚ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 22 Μαρτίου 2010.

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 8ης Νοεμβρίου 2011 για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα, βάσει του άρθρου 19 της συμφωνίας για τον Ευρωπαϊκό Οικονομικό Χώρο (2011/818/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Το άρθρο 19 της συμφωνίας για τον Ευρωπαϊκό Οικονομικό Χώρο προβλέπει ότι τα συμβαλλόμενα μέρη αναλαμβάνουν την υποχρέωση να συνεχίσουν τις προσπάθειές τους για την επίτευξη της προοδευτικής ελευθέρωσης των γεωργικών συναλλαγών μεταξύ τους. (2) Σύμφωνα με την απόφαση 2010/676/ΕΕ του Συμβουλίου (1), η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα, βάσει του άρθρου 19 της συμφωνίας για τον Ευρωπαϊκό Οικονομικό Χώρο («συμφωνία»), υπεγράφη στις 15 Απριλίου 2011, υπό την επιφύλαξη σύναψής της. (3) Η συμφωνία θα πρέπει να συναφθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Συνάπτεται εξ ονόματος της Ένωσης η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα, βάσει του άρθρου 19 της συμφωνίας για τον Ευρωπαϊκό Οικονομικό Χώρο («συμφωνία»). Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου ορίζει το ή τα πρόσωπα που είναι αρμόδια να προβούν, εξ ονόματος της Ένωσης, στην κατάθεση της πράξης έγκρισης που προβλέπεται στη συμφωνία, προκειμένου να δηλώσει τη συναίνεση της Ένωσης να δεσμευθεί με τη συμφωνία (2). Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 8 Νοεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 165/2010 ΤΗΣ ΕΠΙΤΡΟΠΉΣ της 26ης Φεβρουαρίου 2010 για την τροποποίηση του κανονισμού (ΕΚ) αριθ. 1881/2006 για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα αναφορικά με τις αφλατοξίνες (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (2), ορίζει μέγιστα επιτρεπτά επίπεδα για την αφλατοξίνη B1 και το σύνολο αφλατοξίνης (αφλατοξίνη B1 + G1 + B2 + G2) σε μια σειρά τροφίμων. (2) Είναι απαραίτητο να τροποποιηθούν ορισμένα μέγιστα επιτρεπτά επίπεδα για τις αφλατοξίνες σε ορισμένα τρόφιμα ώστε να ληφθούν υπόψη οι εξελίξεις στον Codex Alimentarius και οι νέες πληροφορίες που περιλαμβάνονται σε πρόσφατες επιστημονικές συμβουλές. (3) Ο Codex Alimentarius θεσπίζει συνολικό επίπεδο αφλατοξινών 15 μg/kg για τα αμύγδαλα, τα φουντούκια και τα φιστίκια τα προοριζόμενα για περαιτέρω επεξεργασία και ένα συνολικό επίπεδο αφλατοξίνης 10 μg/kg για τα αμύγδαλα, τα φουντούκια και τα φιστίκια που είναι «έτοιμα για κατανάλωση» (3). (4) Η επιστημονική ομάδα για τις μολυσματικές προσμείξεις στην τροφική αλυσίδα (ομάδα CONTAM) της Ευρωπαϊκής Αρχής για την Ασφάλεια των Τροφίμων (ΕΑΑΤ) ενέκρινε στις 25 Ιανουαρίου 2007 γνώμη σχετικά με την ενδεχόμενη αύξηση του κινδύνου για την υγεία των καταναλωτών από την πιθανή αύξηση των υφιστάμενων μέγιστων επιπέδων αφλατοξινών για τα αμύγδαλα, τα φουντούκια και τα φιστίκια καθώς και τα παράγωγα προϊόντα (4). Η ομάδα CONTAM κατέληξε στο συμπέρασμα ότι η αλλαγή των ανώτατων ορίων για τις συνολικές αφλατοξίνες από 4 σε 8 ή 10 μg/kg για τα αμύγδαλα, τα φουντούκια και τα φιστίκια θα είχε ελάχιστη επίδραση στις εκτιμήσεις της διατροφικής έκθεσης, του κινδύνου εμφάνισης καρκίνου και των υπολογισμένων περιθωρίων έκθεσης (ΠΕ). Η ομάδα κατέληξε περαιτέρω στο συμπέρασμα ότι η έκθεση σε αφλατοξίνες από όλες τις πηγές πρέπει να είναι τόσο χαμηλή όσο είναι εύλογα εφικτό, επειδή οι αφλατοξίνες είναι γονιδιοτοξικές και καρκινογόνες. Τα στοιχεία δείχνουν ότι μείωση της συνολικής διατροφικής έκθεσης σε αφλατοξίνες θα μπορούσε να επιτευχθεί με τη μείωση του αριθμού υψηλής επιμόλυνσης τροφίμων που διατίθενται στην αγορά μέσω της αποτελεσματικότερης επιβολής της νομοθεσίας και της μείωσης της έκθεσης από άλλες διατροφικές πηγές εκτός από τα αμύγδαλα, τα φουντούκια και τα φιστίκια. (5) Η ομάδα CONTAM ενέκρινε στις 16 Ιουνίου 2009 δήλωση ως προς τα αποτελέσματα που θα είχε για τη δημόσια υγεία μιας αύξησης του συνολικού επιπέδου αφλατοξίνης από 4 μg/kg σε 10 μg/kg για ακρόδρυα εκτός από αμύγδαλα, φουντούκια και φιστίκια (5). Η ομάδα κατέληξε ότι με βάση τις πληροφορίες που ήταν διαθέσιμες το 2007 η δημόσια υγεία δεν θα επηρεαζόταν αρνητικά από την αύξηση των επιπέδων για τις συνολικές αφλατοξίνες από 4 g/kg σε 10 g/kg για άλλα ακρόδρυα, συμπεριλαμβανομένων των καρυδιών Βραζιλίας. Λαμβάνοντας υπόψη τις τρέχουσες συζητήσεις στον Codex Alimentarius σχετικά με τα μέγιστα επιτρεπτά επίπεδα αφλατοξινών στα καρύδια Βραζιλίας, ενδείκνυται να ευθυγραμμιστεί το επίπεδο αφλατοξινών για τα καρύδια Βραζιλίας με το επίπεδο του Codex για τα αμύγδαλα, τα φουντούκια και τα φιστίκια. (6) O Codex Alimentarius θεσπίζει μόνο ένα μέγιστο όριο για το σύνολο αφλατοξίνης. Το αντίστοιχο επίπεδο αφλατοξίνης B1 προσδιορίστηκε με τη χρησιμοποίηση της βάσης δεδομένων για την παρουσία αφλατοξινών στα τρόφιμα που χρησιμοποιείται από την ΕΑΑΤ για την εκτίμηση της έκθεσης. (7) Στη γνώμη της ΕΑΑΤ σχετικά με τις αφλατοξίνες παρατηρείται ότι οι ελαιόσποροι και τα παράγωγα προϊόντα συντελούν σημαντικά στην έκθεση του ανθρώπου στην αφλατοξίνη. Η ΕΑΑΤ κατέληξε στο συμπέρασμα ότι η έκθεση στις αφλατοξίνες από όλες τις πηγές πρέπει να είναι τόσο χαμηλή όσο είναι εύλογα δυνατόν. Επιπλέον, οι κοινοποιήσεις στο σύστημα ταχείας ειδοποίησης για τα τρόφιμα και τις ζωοτροφές (RASFF) δείχνουν υψηλά επίπεδα αφλατοξινών σε ελαιοσπόρους, όπως οι σπόροι ηλίανθου, οι σπόροι πεπονιού κ.λπ. Κατά συνέπεια, προτείνεται να οριστεί επίσης ένα μέγιστο όριο για τους ελαιοσπόρους εκτός από τα αράπικα φιστίκια (αραχίδες), σύμφωνα με τα υφιστάμενα μέγιστα επιτρεπτά επίπεδα για τα αράπικα φιστίκια (αραχίδες). Εντούτοις, καθώς οι αφλατοξίνες αφαιρούνται σχεδόν εντελώς με τη διαδικασία παραγωγής εξευγενισμένων φυτικών ελαίων, ενδείκνυται να εξαιρεθούν οι ελαιόσποροι, συμπεριλαμβανομένων των αράπικων φιστικιών (αραχίδων), που προορίζονται για σύνθλιψη για την παραγωγή εξευγενισμένου φυτικού ελαίου και το εξευγενισμένο φυτικό έλαιο. (8) Ένα μέγιστο επίπεδο 2 μg/kg για την αφλατοξίνη B1 και 4 μg/kg για την ολική αφλατοξίνη έχει καθοριστεί για όλα τα δημητριακά και όλα τα προϊόντα που παράγονται από δημητριακά, με εξαίρεση τον αραβόσιτο που θα πρέπει να υποβάλλεται σε διαλογή ή άλλη φυσική κατεργασία πριν από την κατανάλωση από τον άνθρωπο για το οποίο έχει οριστεί μέγιστο επίπεδο 5 μg/kg για την αφλατοξίνη B1 και 10 μg/kg για την ολική αφλατοξίνη. Το μη αποφλοιωμένο ρύζι περιέχει κατά κανόνα επίπεδα αφλατοξινών που υπερβαίνουν ελαφρώς τα μέγιστα επιτρεπτά επίπεδα. Μετά την άλεση, μια διαδικασία αποφλοίωσης, τα επίπεδα αφλατοξινών στο άσπρο αλεσμένο ρύζι είναι κάτω από τα μέγιστα επιτρεπτά επίπεδα. Είναι επομένως ενδεδειγμένο να εφαρμοστεί η ίδια προσέγγιση και για το ρύζι με την υφιστάμενη προσέγγιση για τον αραβόσιτο και να τεθεί ένα υψηλότερο μέγιστο επίπεδο αφλατοξίνης B1 και ολικής αφλατοξίνης για το ρύζι που υποβάλλεται σε διαλογή ή άλλη φυσική κατεργασία πριν από την κατανάλωση από τον άνθρωπο ή τη χρήση του ως συστατικού σε τρόφιμα. (9) Τα μέγιστα επιτρεπτά επίπεδα αναφέρονται στο εδώδιμο μέρος των ακροδρύων. Εντούτοις, πρόσφατα επιστημονικά στοιχεία έχουν καταδείξει ότι ένα μέρος της επιμόλυνσης με αφλατοξίνη μπορεί να βρεθεί στο κέλυφος των καρυδιών Βραζιλίας. Επομένως, θα πρέπει να τροποποιηθεί η υποσημείωση στο παράρτημα, που υποδεικνύει τη διαδικασία που ακολουθείται σε περίπτωση κατά την οποία αναλύονται ακρόδρυα «με κέλυφος», ώστε να λαμβάνονται υπόψη οι εν λόγω πρόσφατες επιστημονικές πληροφορίες. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1881/2006 τροποποιείται ως εξής: 1) Το άρθρο 4 αντικαθίσταται από το ακόλουθο κείμενο: «Άρθρο 4 Ειδικές διατάξεις για τα αράπικα φιστίκια, τους ξηρούς καρπούς με κέλυφος, τα ξηρά φρούτα και τον αραβόσιτο Τα αράπικα φιστίκια (αραχίδες), οι άλλοι ελαιόσποροι, τα ακρόδρυα, οι ξηροί καρποί, το ρύζι και ο αραβόσιτος που δεν συμμορφώνονται με τα κατάλληλα τα μέγιστα επιτρεπτά επίπεδα αφλατοξινών που καθορίζονται στα σημεία 2.1.5, 2.1.6, 2.1.7, 2.1.8, της 2.1.10 και 2.1.11 του παραρτήματος μπορούν να διατεθούν στην αγορά υπό τον όρο ότι αυτά τα τρόφιμα: α) δεν προορίζονται για άμεση κατανάλωση από τον άνθρωπο ή για χρήση ως συστατικά τροφίμων· β) συμμορφώνονται προς τα κατάλληλα μέγιστα επιτρεπτά επίπεδα που καθορίζονται στα σημεία 2.1.1, 2.1.2, 2.1.3, 2.1.4, 2.1.9 και 2.1.12 του παραρτήματος· γ) υποβάλλονται σε κατεργασία διαλογής ή σε άλλες φυσικές μεθόδους κατεργασίας και ότι, μετά την κατεργασία αυτή, δεν υπάρχει υπέρβαση των μέγιστων επιτρεπτών επιπέδων που καθορίζονται στα σημεία 2.1.5, 2.1.6, 2.1.7, 2.1.8, 2.1.10 και 2.1.11 του παραρτήματος και η εν λόγω κατεργασία δεν δημιουργεί άλλα επιβλαβή κατάλοιπα· δ) επισημαίνονται ευκρινώς, με αναγραφή της χρήσης για την οποία προορίζονται, και φέρουν την ένδειξη «προϊόν προοριζόμενο να υποστεί κατεργασία διαλογής ή άλλη φυσική κατεργασία προκειμένου να μειωθεί το επίπεδο επιμόλυνσης από αφλατοξίνες πριν από κάθε κατανάλωση από τον άνθρωπο ή χρήση ως συστατικό τροφίμων». Η ένδειξη αυτή περιλαμβάνεται στην επισήμανση κάθε επιμέρους σακούλας, κιβωτίου κ.λπ. ή στο πρωτότυπο έγγραφο που τα συνοδεύει. Ο κωδικός αναγνώρισης φορτίου/παρτίδας σημειώνεται ανεξίτηλα σε κάθε επιμέρους σακούλα, κιβώτιο κ.λπ. του φορτίου και στο πρωτότυπο του συνοδευτικού εγγράφου.». 2) Το άρθρο 5 αντικαθίσταται από το ακόλουθο κείμενο: «Άρθρο 5 Ειδικές διατάξεις για τα αράπικα φιστίκια (αραχίδες), άλλους ελαιοσπόρους, τα προϊόντα που παράγονται από αυτά και τα δημητριακά Στην επισήμανση κάθε επιμέρους σακούλας, κιβωτίου κ.λπ. ή στο πρωτότυπο συνοδευτικό έγγραφο πρέπει να περιέχεται σαφής ένδειξη της χρήσης για την οποία προορίζονται τα προϊόντα αυτά. Το εν λόγω συνοδευτικό έγγραφο πρέπει να συνδέεται σαφώς με το φορτίο, αναφέροντας τον κωδικό αναγνώρισης του φορτίου, ο οποίος υπάρχει σε κάθε επιμέρους σακούλα, κιβώτιο του φορτίου κ.λπ. Επιπλέον, η επιχειρηματική δραστηριότητα του παραλήπτη του φορτίου, η οποία αναγράφεται στο συνοδευτικό έγγραφο, πρέπει να είναι συμβατή με τη χρήση για την οποία προορίζονται τα εν λόγω προϊόντα. Εάν δεν υπάρχει σαφής ένδειξη ότι η χρήση για την οποία προορίζονται δεν είναι η κατανάλωση από τον άνθρωπο, τα μέγιστα επιτρεπτά επίπεδα που καθορίζονται στα σημεία 2.1.5 και 2.1.11 του παραρτήματος ισχύουν για όλα τα αράπικα φιστίκια, για άλλους ελαιόσπορους τα προϊόντα που παράγονται από αυτά και για τα δημητριακά τα οποία διατίθενται στην αγορά. Όσον αφορά τα εξαιρούμενα αράπικα φιστίκια (αραχίδες) και άλλους ελαιόσπορους που προορίζονται για σύνθλιψη και την εφαρμογή των μέγιστων επιτρεπομένων επιπέδων που καθορίζονται στο σημείο 2.1.1 του παραρτήματος, η εξαίρεση ισχύει μόνο για φορτία που επισημαίνονται σαφώς με υπόδειξη της χρήσης τους και φέρουν την ένδειξη “προϊόν προοριζόμενο για σύνθλιψη για την παραγωγή εξευγενισμένου φυτικού ελαίου”. Η ένδειξη θα αναφέρεται στην ετικέτα κάθε επιμέρους σακούλας, κιβωτίου κ.λπ. και στο(-α) συνοδευτικό(-ά) έγγραφο(-α). Ο τελικός προορισμός πρέπει να είναι εγκατάσταση σύνθλιψης.». 3) Το παράρτημα τροποποιείται ως εξής: α) το υποτμήμα 2.1 (αφλατοξίνες) αντικαθίσταται από το κείμενο του παραρτήματος του παρόντος κανονισμού· β) η υποσημείωση 5 αντικαθίσταται από το ακόλουθο κείμενο: «(5) Τα μέγιστα επιτρεπτά επίπεδα αναφέρονται στο βρώσιμο μέρος των αράπικων φιστικιών (αραχίδων) και των ακροδρύων. Εάν τα αράπικα φιστίκια (αραχίδες) και τα ακρόδρυα “στο κέλυφος” αναλυθούν, κατά τον υπολογισμό της περιεκτικότητας σε αφλατοξίνη θεωρείται ότι το σύνολο της μόλυνσης βρίσκεται στο εδώδιμο μέρος, εκτός από την περίπτωση των καρυδιών Βραζιλίας.»· γ) προστίθενται οι ακόλουθες υποσημειώσεις: «(40) Ελαιόσποροι που εμπίπτουν στους κωδικούς ΣΟ 1201, 1202, 1203, 1204, 1205, 1206, 1207 και παράγωγα προϊόντα ΣΟ 1208 οι σπόροι πεπονιού εμπίπτουν στον κωδικό ex 1207 99. (41) Σε περίπτωση που τα παράγωγα/επεξεργασμένα προϊόντα αυτών παράγονται/υποβάλλονται σε επεξεργασία αποκλειστικά ή σχεδόν αποκλειστικά από τα υπόψη ακρόδρυα, τα μέγιστα επιτρεπτά επίπεδα όπως ισχύουν για τα αντίστοιχα ακρόδρυα ισχύουν επίσης και για τα παράγωγα/επεξεργασμένα προϊόντα.Στις άλλες περιπτώσεις, το άρθρο 2 παράγραφος 1 και το άρθρο 2 παράγραφος 2 ισχύουν για τα παράγωγα/επεξεργασμένα προϊόντα.». Άρθρο 2 Ο παρών κανονισμός δεν ισχύει για πυρήνες βερίκοκων, ελαιόσπορους, εκτός από τα αράπικα φιστίκια (αραχίδες) και κατεργασμένα προϊόντα αυτών, τα οποία είχαν διατεθεί στην αγορά κατά ημερομηνία προγενέστερη της ημερομηνίας υποβολής της αίτησης σύμφωνα με τις διατάξεις που ίσχυαν κατ’ εκείνη την ημερομηνία. Το βάρος της απόδειξης σχετικά με το πότε διατέθηκαν τα προϊόντα στην αγορά φέρουν οι υπεύθυνοι των επιχειρήσεων τροφίμων. Άρθρο 3 Ο παρών κανονισμός αρχίζει να ισχύει τη δεκάτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Θα εφαρμόζεται από την ημερομηνία έναρξης ισχύος. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Φεβρουαρίου 2010.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1142/2011 ΤΗΣ ΕΠΙΤΡΟΠΉΣ της 10ης Νοεμβρίου 2011 για τη θέσπιση των παραρτημάτων X και XI του κανονισμού (ΕΚ) αριθ. 4/2009 του Συμβουλίου για τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων και τη συνεργασία σε θέματα υποχρεώσεων διατροφής Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 291 παράγραφος 2, Έχοντας υπόψη τον κανονισμό (ΕΚ) αριθ. 4/2009 του Συμβουλίου, της 18ης Δεκεμβρίου 2008, για τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων και τη συνεργασία σε θέματα υποχρεώσεων διατροφής (1), και ιδίως το άρθρο 73 παράγραφοι 1 και 2, Έχοντας υπόψη τον κανονισμό (ΕΚ) αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας, ο οποίος καταργεί τον κανονισμό (ΕΚ) αριθ. 1347/2000 (2), και ιδίως το άρθρο 70, Έχοντας υπόψη τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (3). Εκτιμώντας τα ακόλουθα: (1) Το παράρτημα X του κανονισμού (ΕΚ) αριθ. 4/2009 απαριθμεί τις διοικητικές αρχές στις οποίες αναφέρεται το άρθρο 2 παράγραφος 2 του εν λόγω κανονισμού. (2) Η Φινλανδία, η Σουηδία και το Ηνωμένο Βασίλειο κοινοποίησαν στην Επιτροπή τις διοικητικές αρχές που πρέπει να απαριθμηθούν στο παράρτημα X του κανονισμού (ΕΚ) αριθ. 4/2009. (3) Οι διοικητικές αρχές που κοινοποιήθηκαν από τη Φινλανδία, τη Σουηδία και το Ηνωμένο Βασίλειο και οι οποίες απαριθμήθηκαν στο παράρτημα I πληρούν τις απαιτήσεις του άρθρου 2 παράγραφος 2 του κανονισμού (ΕΚ) αριθ. 4/2009. (4) Το παράρτημα XI του κανονισμού (ΕΚ) αριθ. 4/2009 απαριθμεί τις αρμόδιες αρχές στις οποίες αναφέρεται το άρθρο 47 παράγραφος 3 του εν λόγω κανονισμού. (5) Η Φινλανδία κοινοποίησε στην Επιτροπή την αρμόδια αρχή που πρέπει να απαριθμηθεί στο παράρτημα XI του κανονισμού (ΕΚ) αριθ. 4/2009. (6) Το Ηνωμένο Βασίλειο και η Ιρλανδία δεσμεύονται από τον κανονισμό (ΕΚ) αριθ. 4/2009 και επομένως συμμετέχουν στη θέσπιση και εφαρμογή του παρόντος κανονισμού. (7) Σύμφωνα με τα άρθρα 1 και 2 του πρωτοκόλλου για τη θέση της Δανίας που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του, με την επιφύλαξη της δυνατότητας της Δανίας να εφαρμόσει το περιεχόμενό του, δυνάμει της συμφωνίας της 19ης Οκτωβρίου 2005 μεταξύ της Ευρωπαϊκής Κοινότητας και του Βασιλείου της Δανίας σχετικά με τη διεθνή δικαιοδοσία και την αναγνώριση και εκτέλεση αποφάσεων σε αστικές και εμπορικές υποθέσεις (4). (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής για το εφαρμοστέο δίκαιο, τη διεθνή δικαιοδοσία και την εκτέλεση αποφάσεων σε γαμικές διαφορές, διαφορές γονικής μέριμνας και υποχρεώσεις διατροφής. (9) Επομένως, τα παραρτήματα X και XI του κανονισμού (ΕΚ) αριθ. 4/2009 θα πρέπει να θεσπιστούν αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το κείμενο των παραρτημάτων X και XI του κανονισμού (ΕΚ) αριθ. 4/2009 παρατίθεται στα παραρτήματα I και ΙΙ του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες. Βρυξέλλες, 10 Νοεμβρίου 2011.

Οικογενειακό Δίκαιο

Αστικό Δίκαιο

Πολιτικοί θεσμοί

Διοικητικό δίκαιο

Διοικητικό δικαστήριο

Διοίκηση δικαιοσύνης


ΑΠΌΦΑΣΗ ΤΟΥ ΣΥΜΒΟΥΛΊΟΥ της 8ης Νοεμβρίου 2010 για την υπογραφή εξ ονόματος της Ευρωπαϊκής Ένωσης της συμφωνίας μεταξύ της Ευρωπαϊκής Ένωσης και της Γεωργίας για την επανεισδοχή προσώπων που διαμένουν χωρίς άδεια (2010/687/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 3 σε συνδυασμό με το άρθρο 218 παράγραφος 5, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 27 Νοεμβρίου 2008 το Συμβούλιο εξουσιοδότησε την Επιτροπή να ξεκινήσει διαπραγματεύσεις με τη Γεωργία για την επανεισδοχή των προσώπων που διαμένουν χωρίς άδεια. Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας στις 19 Οκτωβρίου 2010 της συμφωνίας μεταξύ της Ευρωπαϊκής Ένωσης και της Γεωργίας για την επανεισδοχή προσώπων που διαμένουν χωρίς άδεια («συμφωνία»). (2) Η συμφωνία θα πρέπει να υπογραφεί εξ ονόματος της Ευρωπαϊκής Ένωσης, με την επιφύλαξη σύναψής της. (3) Σύμφωνα με το άρθρο 3 του πρωτοκόλλου 21 για τη θέση του Ηνωμένου Βασιλείου και της Ιρλανδίας, όσον αφορά το χώρο ελευθερίας, ασφαλείας και δικαιοσύνης, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο ανακοίνωσε την επιθυμία του να συμμετάσχει στην έκδοση και εφαρμογή της παρούσας απόφασης. (4) Σύμφωνα με τα άρθρα 1 και 2 του πρωτοκόλλου 21 για τη θέση του Ηνωμένου Βασιλείου και της Ιρλανδίας, όσον αφορά το χώρο ελευθερίας, ασφαλείας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (5) Σύμφωνα με τα άρθρα 1 και 2 του πρωτοκόλλου 22 για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ένωσης η υπογραφή της συμφωνίας μεταξύ της Ευρωπαϊκής Ένωσης και της Γεωργίας για την επανεισδοχή προσώπων που διαμένουν χωρίς άδεια, με την επιφύλαξη της σύναψής της (1). Άρθρο 2 Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να προβούν στην υπογραφή της συμφωνίας εξ ονόματος της Ένωσης. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 8 Νοεμβρίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Ιδιωτικό Διεθνές Δίκαιο


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 905/2011 ΤΟΥ ΣΥΜΒΟΥΛΊΟΥ της 1ης Σεπτεμβρίου 2011 για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων τύπων τερεφθαλικού πολυαιθυλενίου (PET) καταγωγής Ινδίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 11 παράγραφος 3, Έχοντας υπόψη την πρόταση που υπέβαλε η Ευρωπαϊκή Επιτροπή κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Ισχύοντα μέτρα (1) Με τον κανονισμό (ΕΚ) αριθ. 2604/2000 (2), το Συμβούλιο επέβαλε οριστικό δασμό αντιντάμπινγκ στις εισαγωγές τερεφθαλικού πολυαιθυλενίου (PET) καταγωγής, μεταξύ άλλων, Ινδίας («αρχική έρευνα»). Ύστερα από επανεξέταση ενόψει της λήξης ισχύος των μέτρων, το Συμβούλιο, με τον κανονισμό (ΕΚ) αριθ. 192/2005 (3), επέβαλε οριστικό δασμό αντιντάμπινγκ για περαιτέρω περίοδο πέντε ετών. Τα μέτρα αντιντάμπινγκ τροποποιήθηκαν με τον κανονισμό (ΕΚ) αριθ. 1286/2008 του Συμβουλίου (4) ύστερα από μερική ενδιάμεση επανεξέταση («τελευταία έρευνα επανεξέτασης»). Τα μέτρα καθορίστηκαν στο επίπεδο εξάλειψης της ζημίας και συνίστανται σε ειδικούς δασμούς αντιντάμπινγκ. Το ύψος του δασμού κυμαίνεται μεταξύ 87,5 ευρώ και 200,9 ευρώ ανά τόνο για τους Ινδούς παραγωγούς που αναφέρονται ονομαστικά, ενώ ο δασμολογικός συντελεστής υπόλοιπων εταιρειών που επιβλήθηκε στις εισαγωγές από λοιπούς παραγωγούς («ισχύοντες δασμοί») ανέρχεται σε 153,6 ευρώ ανά τόνο. (2) Με τον κανονισμό (ΕΚ) αριθ. 2603/2000 (5), το Συμβούλιο επέβαλε οριστικό αντισταθμιστικό δασμό στις εισαγωγές PET καταγωγής, μεταξύ άλλων, Ινδίας. Ύστερα από επανεξέταση ενόψει λήξης της ισχύος των μέτρων, το Συμβούλιο, με τον κανονισμό (ΕΚ) αριθ. 193/2007 (6), επέβαλε οριστικό αντισταθμιστικό δασμό για περαιτέρω περίοδο πέντε ετών. Τα αντισταθμιστικά μέτρα τροποποιήθηκαν με τον κανονισμό (ΕΚ) αριθ. 1286/2008 του Συμβουλίου ύστερα από την τελευταία έρευνα επανεξέτασης. Τα αντισταθμιστικά μέτρα συνίστανται σε ειδικό δασμό. Το ύψος του δασμού κυμαίνεται μεταξύ 0 ευρώ και 106,5 ευρώ ανά τόνο για τους ινδούς παραγωγούς που αναφέρονται ονομαστικά, ενώ ο δασμολογικός συντελεστής υπόλοιπων εταιρειών που επιβλήθηκε στις εισαγωγές από λοιπούς παραγωγούς καθορίστηκε σε 69,4 ευρώ ανά τόνο («ισχύοντα αντισταθμιστικά μέτρα»). (3) Με την απόφαση 2000/745/ΕΚ (7), η Επιτροπή δέχθηκε τις αναλήψεις υποχρεώσεων που πρότειναν ορισμένοι παραγωγοί-εξαγωγείς καθορίζοντας ελάχιστη τιμή εισαγωγής («ΕΤΕ») («ανάληψη υποχρέωσης»). 1.2. Αίτημα επανεξέτασης (4) Το αίτημα για μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού υποβλήθηκε από την εταιρεία Reliance Industries Limited, Ινδό παραγωγό-εξαγωγέα PET («αιτών»). Το πεδίο του αιτήματος περιορίζεται στην εξέταση της πρακτικής ντάμπινγκ και στον αιτούντα. Παράλληλα, ο αιτών ζήτησε να επανεξεταστούν τα ισχύοντα αντισταθμιστικά μέτρα. Οι δασμοί αντιντάμπινγκ και αντισταθμιστικοί δασμοί υπόλοιπων εταιρειών εφαρμόζονται σε εισαγωγές προϊόντων που παράγονται από τον αιτούντα και οι πωλήσεις του αιτούντος στην Ένωση διέπονται από την ανάληψη υποχρέωσης. (5) Ο αιτών προσκόμισε αποδεικτικά στοιχεία από τα οποία προκύπτει, εκ πρώτης όψεως, ότι η συνέχιση της εφαρμογής του ισχύοντος δασμού στο σημερινό του επίπεδο δεν είναι πλέον αναγκαία για την εξουδετέρωση των συνεπειών του ντάμπινγκ. Ειδικότερα, ο αιτών ισχυρίζεται ότι υπήρξαν σημαντικές αλλαγές στο κόστος παραγωγής της εταιρείας, γεγονός που οδήγησε σε σημαντικά χαμηλότερο περιθώριο ντάμπινγκ από τότε που επιβλήθηκαν οι ισχύοντες δασμοί. Από σύγκριση που πραγματοποίησε ο αιτών μεταξύ των τιμών του στην εγχώρια αγορά και των εξαγωγικών τιμών του προς την Ένωση προέκυψε ότι το περιθώριο ντάμπινγκ ήταν σημαντικά χαμηλότερο από το σημερινό επίπεδο των ισχυόντων δασμών. 1.3. Έναρξη μερικής ενδιάμεσης επανεξέτασης (6) Αφού διαπίστωσε, κατόπιν διαβουλεύσεων με τη συμβουλευτική επιτροπή, ότι υπάρχουν εκ πρώτης όψεως επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης («παρούσα επανεξέταση»), η Επιτροπή εξέδωσε ανακοίνωση (8), η οποία δημοσιεύθηκε στην Επίσημη Εφημερίδα της Ευρωπαϊκής Ένωσης στις 10 Ιουνίου 2010, σχετικά με την έναρξη διαδικασίας μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού, που περιορίζεται στην εξέταση της πρακτικής ντάμπινγκ όσον αφορά τον αιτούντα. 1.4. Υπό εξέταση προϊόν και ομοειδές προϊόν (7) Το προϊόν που αποτελεί αντικείμενο της επανεξέτασης είναι το τερεφθαλικό πολυαιθυλένιο (PET) με ιξώδες 78 ml/g και άνω, σύμφωνα με το πρότυπο ISO 1628-5, το οποίο υπάγεται σήμερα στον κωδικό ΣΟ 3907 60 20 και είναι καταγωγής Ινδίας («υπό εξέταση προϊόν»). (8) Η έρευνα αποκάλυψε ότι το υπό εξέταση προϊόν που παράγεται στην Ινδία και πωλείται στην Ένωση είναι πανομοιότυπο από την άποψη των φυσικών και χημικών χαρακτηριστικών και χρήσεων προς το προϊόν που παράγεται και πωλείται στην εγχώρια αγορά στην Ινδία. Συνάγεται, συνεπώς, το συμπέρασμα ότι τα προϊόντα που πωλούνται στην εγχώρια αγορά και στις εξαγωγικές αγορές είναι ομοειδή προϊόντα κατά την έννοια του άρθρου 1 παράγραφος 4 του βασικού κανονισμού. Δεδομένου ότι η παρούσα επανεξέταση περιορίστηκε στον προσδιορισμό του ντάμπινγκ όσον αφορά μόνο τον αιτούντα, δεν συνήχθησαν συμπεράσματα για το προϊόν που παράγεται και πωλείται από τον κλάδο παραγωγής της Ένωσης στην αγορά της Ένωσης. 1.5. Ενδιαφερόμενα μέρη (9) Η Επιτροπή ενημέρωσε επίσημα τον αιτούντα, τους αντιπροσώπους της χώρας εξαγωγής και την ένωση παραγωγών της Ένωσης για την έναρξη της επανεξέτασης. Τα ενδιαφερόμενα μέρη είχαν τη δυνατότητα να υποβάλουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη της διαδικασίας. (10) Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. (11) Για να λάβει τις πληροφορίες που έκρινε αναγκαίες για την έρευνά της, η Επιτροπή έστειλε ερωτηματολόγιο στον αιτούντα και έλαβε απάντηση εντός της ορισθείσας προθεσμίας. (12) Η Επιτροπή ερεύνησε και επαλήθευσε όλες τις πληροφορίες που κρίθηκαν απαραίτητες για τον προσδιορισμό της πρακτικής ντάμπινγκ. Η Επιτροπή πραγματοποίησε επισκέψεις επαλήθευσης στις εγκαταστάσεις του αιτούντος στη Βομβάη, στην Ινδία. 1.6. Περίοδος της έρευνας επανεξέτασης (13) Η έρευνα για την πρακτική ντάμπινγκ κάλυψε την περίοδο από την 1η Απριλίου 2009 έως την 31η Μαρτίου 2010 («περίοδος έρευνας της επανεξέτασης» ή «ΠΕΕ»). 2. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ 2.1. Διαρκής χαρακτήρας της κατά τους ισχυρισμούς αλλαγής των συνθηκών που κυριαρχούν στην ΠΕΕ (14) Σύμφωνα με το άρθρο 11 παράγραφος 3 του βασικού κανονισμού, εξετάστηκε κατά πόσον έχει σημειωθεί σημαντική αλλαγή των συνθηκών όσον αφορά το ντάμπινγκ και εάν η μεταβολή αυτή έχει διαρκή χαρακτήρα. (15) Ο αιτών ισχυρίστηκε ότι οι αλλαγές στην κανονική αξία και στις εξαγωγικές τιμές του, από την εποχή που διεξήχθη η αρχική έρευνα με την οποία καθορίστηκε το περιθώριο ντάμπινγκ, είναι το αποτέλεσμα μιας σημαντικής αλλαγής στο κόστος παραγωγής. Η αλλαγή στο κόστος παραγωγής του αιτούντος συνδέεται, κατά τους ισχυρισμούς, με τη μείωση των τελωνειακών δασμών που επιβάλλονται στις εισαγωγές στην Ινδία της βασικής πρώτης ύλης που χρησιμοποιείται στη διαδικασία παραγωγής του. Επιπλέον, ο αιτών ισχυρίστηκε επίσης ότι η μείωση των τελωνειακών δασμών οδήγησε σε μείωση των εξαγωγικών κινήτρων, γεγονός που είχε ως αποτέλεσμα την αλλαγή των τιμών στις εγχώριες πωλήσεις που χρησιμοποιούνται για τον καθορισμό της κανονικής αξίας. (16) Ωστόσο, διαπιστώθηκε ότι, παρά τη μείωση των τελωνειακών δασμών και των εξαγωγικών κινήτρων, οι τιμές των εγχώριων πωλήσεων της εταιρείας που χρησιμοποιούνται για τον καθορισμό της κανονικής αξίας κατά την ΠΕΕ ήταν υψηλότερες από τις τιμές που χρησιμοποιήθηκαν κατά την αρχική έρευνα, η οποία καθόρισε το περιθώριο ντάμπινγκ του αιτούντος. Οι υψηλότερες τιμές των εγχώριων πωλήσεων οφείλονταν, μεταξύ άλλων, στην αύξηση του κόστους ορισμένων πρώτων υλών και άλλων συντελεστών παραγωγής. (17) Όσον αφορά τις εξαγωγικές τιμές για την Ένωσης κατά την ΠΕΕ, αυτές καθορίστηκαν σύμφωνα με το άρθρο 2 παράγραφοι 8 και 9 του βασικού κανονισμού. Ωστόσο, έπρεπε να αναλυθεί ιδίως κατά πόσο επηρεάστηκαν, κατά την ΠΕΕ, οι εξαγωγικές τιμές του αιτούντος από την ύπαρξη ανάληψης υποχρέωσης ως προς τις τιμές δυνάμει της οποίας ο αιτών ήταν αναγκασμένος να πωλεί το προϊόν του στην αγορά της Ένωσης σε τιμή υψηλότερη από την ΕΤΕ που καθοριζόταν κάθε μήνα. Το συμπέρασμα ήταν ότι, για τους λόγους που αναφέρονται στη συνέχεια, οι εξαγωγές προς την Ένωση όντως επηρεάζονταν από την ανάληψη υποχρέωσης ως προς τις τιμές. Ειδικότερα, επειδή ο αιτών όφειλε να συμμορφώνεται με την υποχρέωση που είχε αναλάβει ως προς την ΕΤΕ, επέλεξε να μην εξάγει προς την Ένωση ορισμένους μήνες της ΠΕΕ, κατά τους οποίους οι εξαγωγικές τιμές του προς άλλες εξαγωγικές αγορές ήταν χαμηλότερες της ΕΤΕ. (18) Όπως διαπιστώθηκε, ο αιτών είχε πωλήσει το προϊόν του στην Ένωση μόνο κατά τη διάρκεια έξι μηνών της ΠΕΕ. Από την άλλη πλευρά, είχε πωλήσει προϊόντα καθ’ όλη αυτή την περίοδο σε άλλες εξαγωγικές αγορές, στις οποίες δεν ήταν υποχρεωμένος να συμμορφωθεί με τη δέσμευση που καθορίζεται στην ανάληψη υποχρεώσεων ως προς τις τιμές. Σημειώθηκε ότι οι τιμές εξαγωγής προς τρίτες χώρες κατά τους μήνες που ο αιτών δεν εξήγε προς την Ένωση ήταν σημαντικά χαμηλότερες από την καθορισμένη ΕΤΕ. Συνεπώς, με βάση τα παραπάνω, μπορεί εύλογα να υποτεθεί ότι ο μοναδικός λόγος για τον οποίο ο αιτών δεν είχε πωλήσει προϊόντα στην Ένωση κατά τους υπόλοιπους μήνες ήταν ότι έπρεπε να συμμορφωθεί προς τις δεσμεύσεις του και ότι δεν μπορούσε να πραγματοποιήσει πωλήσεις σε τιμή χαμηλότερη από την καθορισμένη ΕΤΕ. (19) Ο αιτών αμφισβήτησε το συμπέρασμα ότι ο λόγος για τον οποίο δεν πωλούσε προϊόντα στην αγορά της Ένωσης συνδεόταν με την υποχρέωση που είχε αναλάβει ως προς τις τιμές. Ο αιτών ισχυρίστηκε ότι, όσον αφορά τις πωλήσεις του κατά την ΠΕΕ προς άλλες μεγάλες εξαγωγικές αγορές, υπήρχαν μήνες κατά τους οποίους δεν πραγματοποιούνταν πωλήσεις και, επομένως, το γεγονός ότι δεν πραγματοποιούνταν τακτικές πωλήσεις στην Ένωση δεν ήταν ιδιαίτερο χαρακτηριστικό της ενωσιακής αγοράς. Ισχυρίστηκε επίσης ότι μια μηνιαία σύγκριση των τιμών εισαγωγής στην Ένωση του υπό εξέταση προϊόντος από όλες τις άλλες χώρες εξαγωγής και/ή των τιμών εισαγωγής του υπό εξέταση προϊόντος καταγωγής Ινδίας με τη μηνιαία ΕΤΕ της εταιρείας θα καταδείκνυε ότι ο αιτών θα μπορούσε να πωλεί τα προϊόντα του στην Ένωση όλους τους μήνες της ΠΕΕ χωρίς να παραβιάζει τη δέσμευσή του. (20) Τα επιχειρήματα του αιτούντος δεν μπορούν να γίνουν δεκτά, επειδή, αφενός, η εταιρεία επικέντρωσε τη δραστηριότητά της σε επιλεγμένες μεμονωμένες αγορές, οι οποίες έχουν τις δικές τους εμπορικές ιδιομορφίες και δεν παρέχουν ενδείξεις για τους λόγους για τους οποίους η εταιρεία δεν πραγματοποιούσε πωλήσεις στην Ένωση. Αφετέρου, οι συγκρίσεις του αιτούντος βασίζονται σε γενικά στατιστικά δεδομένα, ενώ τα συμπεράσματα της παρούσας επανεξέτασης βασίζονται σε δεδομένα που αφορούν ειδικά την εταιρεία, που είναι πιο συναφή με το θέμα και πιο αξιόπιστα για την εξαγωγή συμπερασμάτων. Επίσης, τα επιχειρήματα που προβάλλονται από τον αιτούντα δεν είναι απολύτως έγκυρα, παραδείγματος χάριν, κάποιους μήνες οι συνολικές τιμές εισαγωγής στην Ένωση ήταν όντως υψηλότερες από την ΕΤΕ, ενώ σε άλλες περιόδους οι συνολικές τιμές εισαγωγής ήταν χαμηλότερες, επομένως δεν μπορούν να βασιστούν σε αυτό το γεγονός γενικά συμπεράσματα. Ωστόσο, είναι αδιαμφισβήτητο ότι ο αιτών πραγματοποιούσε πωλήσεις στην Ένωση μόνο τους μήνες κατά τους οποίους οι συνολικές τιμές εισαγωγής στην Ένωση ήταν στο ίδιο ή σε υψηλότερο επίπεδο από την ΕΤΕ. (21) Το επιχείρημα του αιτούντος ότι θα μπορούσε, εάν το είχε θελήσει, να πωλήσει προϊόντα στην αγορά της Ένωσης κατά τους έξι μήνες που πωλούσε προϊόντα στις άλλες εξαγωγικές αγορές σε τιμή χαμηλότερη από την ΕΤΕ που ίσχυε γι’ αυτόν απορρίπτεται ως θεωρητικό και αβάσιμο. Ο αιτών δεν προέβαλε άλλο επιχείρημα σχετικά με τους λόγους για τους οποίους δεν πωλούσε προϊόντα στην Ένωση κατά τους έξι αυτούς μήνες, τη στιγμή που πωλούσε τα ίδια αυτά προϊόντα σε άλλες εξαγωγικές αγορές σε τιμή χαμηλότερη από την ΕΤΕ. Συνεπώς, εξάγεται το συμπέρασμα ότι ο αιτών δεν πωλούσε προϊόντα στην Ένωση για ορισμένο χρονικό διάστημα, επειδή τότε ήταν υποχρεωμένος να συμμορφωθεί με τη δέσμευσή του. Συνεπώς, οι εξαγωγικές τιμές που ίσχυαν στην αγορά της Ένωσης κατά την ΠΕΕ δεν είναι αξιόπιστες. (22) Πραγματοποιήθηκε επίσης σύγκριση μεταξύ των τιμών πώλησης που εφάρμοσε ο αιτών στην αγορά της Ένωσης και των τιμών που επέτυχε σε άλλες εξαγωγικές αγορές, στις οποίες δεν δεσμευόταν από ανάληψη υποχρεώσεων ως προς τις τιμές. Όπως διαπιστώθηκε, οι τιμές εξαγωγής που εφάρμοσε στις αγορές χωρίς ανάληψη υποχρεώσεων ως προς τις τιμές ήταν συστηματικά χαμηλότερες καθ’ όλη την ΠΕΕ. (23) Ο αιτών αμφισβήτησε τα συμπεράσματα που εξήχθησαν από τη σύγκριση των τιμών στην Ένωση και των τιμών σε άλλες εξαγωγικές αγορές, ισχυριζόμενος ότι, εάν αναλύονταν σε επίπεδο χώρας, θα διαπιστωνόταν ότι υπήρχαν πολλές άλλες εξαγωγικές αγορές στις οποίες οι τιμές που ισχύουν είναι υψηλότερες από τις τιμές που ισχύουν στην αγορά της Ένωσης. Ωστόσο, σε αυτήν την περίπτωση, η σύγκριση των μέσων τιμών είναι πιο κατάλληλη απ’ ό,τι οι επιμέρους διαφορές που εμφανίζονται όταν η σύγκριση γίνεται σε επίπεδο χώρας, οι οποίες συνδέονται με το μέγεθος, όπως επίσης και με χαρακτηριστικούς ανταγωνιστικούς παράγοντες που παίζουν ρόλο στις μεμονωμένες αυτές αγορές. (24) Συνεπώς, οι τιμές εξαγωγής προς τις τρίτες αγορές αντικατοπτρίζουν καλύτερα τη συνήθη τιμολογιακή συμπεριφορά της εταιρείας. Η απόκλιση μεταξύ των τιμών εξαγωγής προς την Ένωση και των τιμών εξαγωγής προς τον υπόλοιπο κόσμο φανερώνει ότι υπάρχουν ισχυροί οικονομικοί λόγοι που ωθούν τον αιτούντα να πραγματοποιεί πωλήσεις σε χαμηλότερες τιμές στην Ένωση, εάν δεν υπήρχε ΕΤΕ. Υπό τις συνθήκες αυτές, θεωρείται ότι κάθε νέο περιθώριο ντάμπινγκ που υπολογίζεται με βάση τις τιμές εξαγωγής προς την Ένωση κατά την ΠΕΕ θα καθορίζεται με τον τρόπο αυτό με βάση τις τιμές που δεν μεταβλήθηκαν σημαντικά και η μεταβολή των οποίων δεν έχει διαρκή χαρακτήρα. Το ίδιο συμπέρασμα ισχύει και για τον ισχυρισμό του αιτούντος, που αναφέρεται στην αιτιολογική σκέψη 5, ότι η σύγκριση μεταξύ των εγχώριων τιμών του και των εξαγωγικών τιμών του στην Ένωση φανερώνει ότι το περιθώριο ντάμπινγκ είναι χαμηλότερο σε σχέση με το επίπεδο του ισχυόντων δασμών. (25) Με βάση τα παραπάνω, ο όρος που καθορίζεται στο άρθρο 11 παράγραφος 3 του βασικού κανονισμού σχετικά με τη σημαντική μεταβολή των συνθηκών όσον αφορά το ντάμπινγκ δεν εκπληρώνεται. Επομένως, η συνέχιση της επιβολής μέτρων στο σημερινό επίπεδο είναι απαραίτητη για την αντιστάθμιση του ντάμπινγκ (26) Μετά την κοινοποίηση, ο αιτών επέμεινε ότι οι τιμές που χρεώνει στην αγορά της Ένωσης είναι απολύτως αξιόπιστες. Αφού οι εξαγωγικές αυτές τιμές αυξήθηκαν σημαντικά μεταξύ της αρχικής περιόδου έρευνας και της ΠΕΕ, η εξαγωγική συμπεριφορά της εταιρείας θα πρέπει να θεωρηθεί ότι μεταβλήθηκε επίσης σημαντικά και με διαρκή τρόπο στη διάρκεια της ίδιας περιόδου. Συνεπώς, το περιθώριο ντάμπινγκ της εταιρείας θα έπρεπε επίσης, κατά τους ισχυρισμούς, να έχει μειωθεί σημαντικά και με διαρκή τρόπο. (27) Ισχυρίστηκε περαιτέρω ότι η διαρκής μεταβολή των συνθηκών δεν είναι απαραιτήτως το καθοριστικό στοιχείο της αξιολόγησης που πρέπει να γίνει μετά την έναρξη της διαδικασίας επανεξέτασης, αλλά ότι είναι πιο συναφές στοιχείο για να κριθεί κατά πόσον η συνεχιζόμενη επιβολή του δασμού είναι απαραίτητη για την αντιστάθμιση του ντάμπινγκ. Επικαλέστηκε τη θεμελιώδη αρχή που ορίζεται στο άρθρο 11 παράγραφος 1 του βασικού κανονισμού και στο άρθρο 11.1 της συμφωνίας αντιντάμπινγκ του ΠΟΕ ότι κάθε μέτρο αντιντάμπινγκ παραμένει σε ισχύ μόνο για όσο χρόνο και στην έκταση που χρειάζεται για την εξουδετέρωση των ζημιογόνων συνεπειών του ντάμπινγκ. Ως προς αυτό, ο αιτών ισχυρίστηκε ότι η ανάλυση της αναγκαιότητας θα πρέπει να είναι μια αξιολόγηση προοπτικών που προϋποθέτει τουλάχιστον ότι υπάρχει η πιθανότητα ή το ενδεχόμενο να επαναληφθεί το ντάμπινγκ στο επίπεδο που είχε προσδιοριστεί προηγουμένως. (28) Το άρθρο 11 παράγραφος 1 του βασικού κανονισμού προβλέπει ότι «Κάθε μέτρο αντιντάμπινγκ παραμένει σε ισχύ μόνο για όσο χρόνο και στην έκταση που χρειάζεται για την εξουδετέρωση των ζημιογόνων συνεπειών του ντάμπινγκ». Αυτή η αρχή εφαρμόζεται στον χειρισμό των ενδιάμεσων επανεξετάσεων, όπως είναι η προκείμενη περίπτωση, εφόσον το άρθρο 11 παράγραφος 3 του βασικού κανονισμού προβλέπει, μεταξύ άλλων, ότι «[…]Ενδιάμεση επανεξέταση αρχίζει όταν η αίτηση περιέχει επαρκή αποδεικτικά στοιχεία από τα οποία προκύπτει ότι η διατήρηση σε ισχύ του μέτρου δεν είναι πλέον απαραίτητη για την εξουδετέρωση του ντάμπινγκ ή/και ότι είναι απίθανο να συνεχισθεί ή να επαναληφθεί η ζημία σε περίπτωση άρσης ή διαφοροποίησης του μέτρου[…].» Η προαναφερόμενη διάταξη ορίζει τις προϋποθέσεις που πρέπει να καλύπτονται όταν ένα ενδιαφερόμενο μέρος θεωρεί ότι το επίπεδο των μέτρων είναι πολύ χαμηλό ή πολύ υψηλό και, συνεπώς, ζητά επανεξέταση των εν λόγω μέτρων. Μόλις ξεκινήσει η διαδικασία επανεξέτασης, το άρθρο 11 παράγραφος 3 του βασικού κανονισμού προβλέπει ρητά ότι «κατά τη διεξαγωγή των ερευνών δυνάμει της παρούσας παραγράφου, η Επιτροπή δύναται, μεταξύ άλλων, να εξετάζει κατά πόσον έχει σημειωθεί σημαντική μεταβολή των συνθηκών όσον αφορά το ντάμπινγκ […]. Στο πλαίσιο αυτό, για την εξαγωγή τελικού συμπεράσματος λαμβάνονται υπόψη όλα τα συναφή και δεόντως τεκμηριωμένα αποδεικτικά στοιχεία.» Γι’ αυτό, το άρθρο 11 παράγραφος 3 προβλέπει ένα επιπλέον κριτήριο αξιολόγησης (δηλαδή, τη σημαντική μεταβολή των συνθηκών), σε περίπτωση που θα πρέπει να ληφθούν υπόψη ενδιάμεσες επανεξετάσεις κατά την έρευνα, πέρα από το κριτήριο για την έναρξη της διαδικασίας (δηλαδή την αξιολόγηση του κατά πόσο εξακολουθούν να είναι απαραίτητα τα μέτρα στο ισχύον επίπεδο), όπως ζητά ο αιτών. (29) Θα πρέπει επίσης να σημειωθεί ότι αποτελεί πάγια πρακτική των ερευνών ενδιάμεσης επανεξέτασης να εξετάζεται ο διαρκής χαρακτήρας της μεταβολής των συνθηκών η οποία διαπιστώνεται κατά την έρευνα. Πράγματι, ως προς αυτό, η νομολογία του Γενικού Δικαστηρίου της Ευρωπαϊκής Ένωσης (9) επιβεβαιώνει ότι «τα κοινοτικά όργανα διαθέτουν ευρεία εξουσία εκτιμήσεως, περιλαμβανομένης της ευχέρειας χρησιμοποιήσεως μιας λαμβάνουσας υπόψη τις προοπτικές εξελίξεως αξιολογήσεως της πολιτικής των τιμών των οικείων εξαγωγέων, στο πλαίσιο της εξετάσεως της ανάγκης διατηρήσεως των υφισταμένων μέτρων». Τα διαθέσιμα αποδεικτικά στοιχεία δείχνουν ότι οι τιμές εξαγωγής που εφαρμόζει ο αιτών στην αγορά της Ένωσης δεν αντικατοπτρίζουν την πραγματική τιμολογιακή πολιτική του αιτούντος και, επομένως, όπως συνάγεται στην αιτιολογική σκέψη 21, οι τιμές εξαγωγής που εφαρμόζονται στην αγορά της Ένωσης κατά την ΠΕΕ δεν είναι αξιόπιστες και, συνεπώς, κάθε νέο περιθώριο ντάμπινγκ που υπολογίζεται με βάση αυτές τις τιμές θα καθορίζεται με τον τρόπο αυτό με βάση τις τιμές που δεν μεταβλήθηκαν σημαντικά και η μεταβολή των οποίων δεν έχει διαρκή χαρακτήρα, όπως αναφέρεται στην αιτιολογική σκέψη 24. (30) Παρά το συμπέρασμα ότι οι τιμές εξαγωγής προς την Ένωση δεν μεταβλήθηκαν σημαντικά και η μεταβολή τους δεν έχει διαρκή χαρακτήρα, εξετάστηκαν τα επιχειρήματα του αιτούντος και διερευνήθηκε κατά πόσο εξακολουθούν να είναι απαραίτητα τα μέτρα στο σημερινό τους επίπεδο για την εξουδετέρωση του ντάμπινγκ. Εν προκειμένω, ο αιτών ισχυρίστηκε ότι, εφόσον το περιθώριο ντάμπινγκ ήταν σημαντικά χαμηλότερο από εκείνο που είχε διαπιστωθεί κατά την αρχική έρευνα κι εφόσον η εξαγωγική του συμπεριφορά σε άλλες αγορές επιβεβαίωνε ότι η αλλαγή στο περιθώριο του ντάμπινγκ αντικατοπτρίζει την τάση που μπορεί εύλογα να αναμένεται ότι θα επικρατήσει στο μέλλον, το ισχύον επίπεδο μέτρων είναι προδήλως υπερβολικό. Ωστόσο, τα επιχειρήματα αυτά διαπιστώθηκε ότι δεν στηρίζονταν στα πραγματικά περιστατικά. Πρώτον, όσον αφορά την εξαγωγική συμπεριφορά του αιτούντος σε άλλες αγορές, διαπιστώθηκε ότι, σε αντίθεση με τους ισχυρισμούς που πρόβαλλε στο αίτημά του ο αιτών, οι τιμές στις αγορές αυτές ήταν, κατά μέσο όρο, σχεδόν 10 % χαμηλότερες από εκείνες που εφαρμόζονταν στην Ένωση. Αυτές οι εξαγωγικές αγορές τρίτων χωρών περιλαμβάνουν διάφορες χώρες διαφορετικού μεγέθους αγοράς, από τις οποίες μερικές είναι απίθανο να διαθέτουν εγχώρια παραγωγή PET. Αυτές οι αγορές χαρακτηρίζονται, επομένως, από τα δικά τους ιδιαίτερα γνωρίσματα όσον αφορά τον ανταγωνισμό, τα οποία οδηγούν σε τιμές και τάσεις διαφορετικές από εκείνες που επικρατούν στην αγορά της Ένωσης. Δεύτερον, με βάση τα προαναφερόμενα, ακόμη και αν διαπιστωνόταν ότι το σημερινό επίπεδο των μέτρων θα έπρεπε να μεταβληθεί επειδή δεν είναι πια απαραίτητο για την εξουδετέρωση του ντάμπινγκ, δεν είναι δυνατόν να καθοριστεί με σχετική ακρίβεια ποιο θα ήταν το ενδεδειγμένο επίπεδο, αφού δεν υπάρχουν αξιόπιστες τιμές εξαγωγής που να είναι το αποτέλεσμα και να αντικατοπτρίζουν τις κανονικές συνθήκες της αγοράς της Ένωσης. (31) Τέλος, ο αιτών θεώρησε ότι θα μπορούσε να γίνει μια προσαρμογή σύμφωνα με το άρθρο 2 παράγραφος 10 του βασικού κανονισμού και ιδίως σύμφωνα με το στοιχείο κ) αυτής που προβλέπει ότι «παρέχεται η δυνατότητα προσαρμογής για διαφορές που προκύπτουν λόγω άλλων παραγόντων […] υπό τον όρο της κατάδειξης της επίδρασής τους επί της συγκρισιμότητας των τιμών, όπως απαιτεί η παρούσα παράγραφος». (32) Δεδομένου του συμπεράσματος που εξήχθη παραπάνω, ότι οι τιμές εξαγωγής δεν μεταβλήθηκαν σε σημαντικό βαθμό και η μεταβολή τους δεν έχει διαρκή χαρακτήρα, δεν είναι δυνατόν να καθοριστεί περιθώριο ντάμπινγκ. Γι’ αυτόν τον λόγο, το αίτημα για προσαρμογή δεν μπορεί να ληφθεί υπόψη και, επομένως, απορρίπτεται. 3. ΠΕΡΑΤΩΣΗ ΤΗΣ ΕΡΕΥΝΑΣ (33) Δεδομένου ότι, σύμφωνα με τα πορίσματα, δεν σημειώθηκε σημαντική και διαρκής μεταβολή των συνθηκών όσον αφορά την πρακτική ντάμπινγκ, θεωρείται ότι η παρούσα επανεξέταση θα πρέπει να περατωθεί χωρίς να τροποποιηθεί το επίπεδο του δασμού για τον αιτούντα. Συνεπώς, τα μέτρα αντιντάμπινγκ που επιβλήθηκαν με τον κανονισμό (ΕΚ) αριθ. 1286/2008 στις εισαγωγές PET που παράγονται από τον αιτούντα θα πρέπει να παραμείνουν αμετάβλητα. 4. ΚΟΙΝΟΠΟΙΗΣΗ (34) Ο αιτών, καθώς και τα άλλα ενδιαφερόμενα μέρη, ενημερώθηκαν σχετικά με τα ουσιαστικά πραγματικά περιστατικά και τις εκτιμήσεις βάσει των οποίων επρόκειτο να προταθεί η περάτωση της παρούσας επανεξέτασης. Τα σχόλια που ελήφθησαν δεν ήταν τέτοια ώστε να οδηγήσουν σε τροποποίηση των συμπερασμάτων. 5. ΤΕΛΙΚΗ ΔΙΑΤΑΞΗ (35) Συνεπώς, η παρούσα επανεξέταση θα πρέπει να περατωθεί χωρίς τροποποίηση του κανονισμού (ΕΚ) αριθ. 192/2007, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές τερεφθαλικού πολυαιθυλενίου το οποίο υπάγεται σήμερα στον κωδικό ΣΟ 3907 60 20, καταγωγής, μεταξύ άλλων, Ινδίας, περατώνεται χωρίς τροποποίηση των ισχυόντων μέτρων. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Σεπτεμβρίου 2011.

Εμπορικές πράξεις

Εμπορική νομοθεσία

Χημική βιομηχανία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 644/2012 ΤΗΣ ΕΠΙΤΡΟΠΉΣ της 16ης Ιουλίου 2012 σχετικά με την τροποποίηση του κανονισμού (ΕΕ) αριθ. 206/2010 για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης, όσον αφορά τη Ρωσία (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2004/68/ΕΚ του Συμβουλίου, της 26ης Απριλίου 2004, σχετικά με τον καθορισμό κανόνων υγειονομικού ελέγχου για την εισαγωγή στην Κοινότητα και τη διαμετακόμιση μέσω αυτής ορισμένων ζώντων οπληφόρων ζώων, για την τροποποίηση των οδηγιών 90/426/ΕΟΚ και 92/65/ΕΟΚ και για την κατάργηση της οδηγίας 72/462/ΕΟΚ (1), και ιδίως το άρθρο 3 παράγραφος 1 πρώτο και δεύτερο εδάφιο, το άρθρο 6 παράγραφος 1 πρώτο εδάφιο, το άρθρο 7 στοιχείο ε), το άρθρο 8 στοιχείο δ) και το άρθρο 13 παράγραφος 1, Εκτιμώντας τα ακόλουθα: (1) Η οδηγία 2004/68/ΕΚ καθορίζει τις απαιτήσεις υγείας των ζώων για τη διαμετακόμιση ζώντων οπληφόρων μέσω της Ένωσης. Ορίζει ότι για τη διαμετακόμιση ζώντων οπληφόρων από εγκεκριμένες τρίτες χώρες μέσω της Ένωσης μπορούν να θεσπίζονται ειδικά μέτρα, συμπεριλαμβανομένης της χρήσης υποδειγμάτων κτηνιατρικών πιστοποιητικών, με την προϋπόθεση ότι τα εν λόγω ζώα διαμετακομίζονται μέσω του εδάφους της Ένωσης διερχόμενα από εγκεκριμένους συνοριακούς σταθμούς ελέγχου με την έγκριση και την εποπτεία των τελωνειακών και των επίσημων κτηνιατρικών αρχών, χωρίς στάσεις στο έδαφος της Ένωσης εκτός από τις στάσεις που απαιτούνται για την καλή διαβίωση των ζώων. (2) Ο κανονισμός (ΕΕ) αριθ. 206/2010 (2) της Επιτροπής καθορίζει τις απαιτήσεις κτηνιατρικής πιστοποίησης για την εισαγωγή στην Ένωση ορισμένων αποστολών ζώντων ζώων, συμπεριλαμβανομένων των οπληφόρων. Το παράρτημα Ι του εν λόγω κανονισμού παραθέτει κατάλογο τρίτων χωρών, εδαφών ή τμημάτων τους, απ’ όπου μπορούν να εισαχθούν στην Ένωση τέτοιες αποστολές, και καθορίζει τα υποδείγματα κτηνιατρικών πιστοποιητικών που πρέπει να συνοδεύουν τις αποστολές αυτές. (3) Κατόπιν αιτήσεως της Ρωσίας να επιτραπεί η διαμετακόμιση ζώντων βοοειδών για αναπαραγωγή και κρεατοπαραγωγή από την περιοχή Kaliningrad (Kaliningradskaya oblast) μέσω του εδάφους της Λιθουανίας, η Επιτροπή διενήργησε επιθεώρηση στην περιοχή του Kaliningrad. Η Επιτροπή κατέληξε στο συμπέρασμα ότι η κατάσταση υγείας των ζώων στην εν λόγω περιοχή εμφανίζεται ευνοϊκή. Ως εκ τούτου, θα πρέπει να επιτραπεί η εισαγωγή αποστολών τέτοιων ζώων στην Ένωση με αποκλειστικό σκοπό τη διαμετακόμισή τους από την περιοχή του Kaliningrad σε άλλα τμήματα του εδάφους της Ρωσίας μέσω του εδάφους της Λιθουανίας με οδικά οχήματα. (4) Επιπλέον, η Λιθουανία μπορεί να εξασφαλίσει την εφαρμογή των μέτρων που προβλέπονται στο άρθρο 8 παράγραφος 1 της οδηγίας 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (3) όσον αφορά τα ζώα από την περιοχή Kaliningrad τα οποία δεν μπορούν να ολοκληρώσουν τη διαμετακόμιση χωρίς εκφόρτωση λόγω εξωτερικών περιστάσεων. (5) Η Ρωσία επιβεβαίωσε επίσης τη συμφωνία της με τη Λευκορωσία βάσει της τελωνειακής ένωσης που συνδέει τις δύο χώρες, η οποία προβλέπει ότι και στις δύο χώρες ισχύουν οι ίδιες τυποποιημένες κτηνιατρικές-υγειονομικές απαιτήσεις για τις εισαγωγές. (6) Επομένως, ο κανονισμός (ΕΕ) αριθ. 206/2010 πρέπει να τροποποιηθεί, ώστε να επιτραπεί η διαμετακόμιση ζώντων βοοειδών για αναπαραγωγή και κρεατοπαραγωγή από την περιοχή Kaliningrad. Ο κατάλογος τρίτων χωρών, εδαφών ή τμημάτων τους από τα οποία επιτρέπεται η εισαγωγή ορισμένων ζώων στην Ένωση, ο οποίος παρατίθεται στο μέρος 1 του παραρτήματος Ι του κανονισμού (ΕΕ) αριθ. 206/2010, πρέπει να τροποποιηθεί αναλόγως. (7) Είναι επίσης αναγκαίο να προβλεφθεί υπόδειγμα κτηνιατρικού πιστοποιητικού για τη διαμετακόμιση αυτών των ζώων. Συνεπώς, στο μέρος 2 του παραρτήματος Ι του κανονισμού (ΕΕ) αριθ. 206/2010 πρέπει να προστεθεί ένα υπόδειγμα κτηνιατρικού πιστοποιητικού «BOV-X-TRANSIT-RU». (8) Συνεπώς, ο κανονισμός (ΕΕ) αριθ. 206/2010 πρέπει να τροποποιηθεί αναλόγως. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 206/2010 της Επιτροπής τροποποιείται ως εξής: 1) Προστίθεται το ακόλουθο άρθρο: «Άρθρο 12a Παρέκκλιση για τη διαμετακόμιση ορισμένων αποστολών ζώντων βοοειδών για αναπαραγωγή και κρεατοπαραγωγή μέσω της Λιθουανίας 1. Επιτρέπεται η οδική διαμετακόμιση, μέσω της Λιθουανίας, αποστολών ζώντων βοοειδών για αναπαραγωγή και κρεατοπαραγωγή που προέρχονται από τη ρωσική περιοχή Kaliningrad και αποστέλλονται σε προορισμό εκτός της Ένωσης, υπό την προϋπόθεση ότι τηρούνται οι ακόλουθοι όροι: α) τα ζώα εισέρχονται στη Λιθουανία από τον συνοριακό σταθμό ελέγχου της οδού Kybartai και εξέρχονται από τη Λιθουανία από τον συνοριακό σταθμό ελέγχου Medininkai· β) τα ζώα μεταφέρονται σε εμπορευματοκιβώτια σε οδικά οχήματα που σφραγίζονται με σφραγίδα που φέρει αριθμό σειράς στον συνοριακό σταθμό ελέγχου από τον οποίο εισέρχονται στην Ένωση, στην οδό Kybartai, από τις κτηνιατρικές υπηρεσίες της αρμόδιας αρχής της Λιθουανίας· γ) τα έγγραφα που αναφέρονται στην τρίτη περίπτωση του άρθρου 7 παράγραφος 1 της οδηγίας 91/496/ΕΟΚ του Συμβουλίου, περιλαμβανομένου του δεόντως συμπληρωμένου κτηνιατρικού πιστοποιητικού σύμφωνα με το υπόδειγμα κτηνιατρικού πιστοποιητικού «BOV-X-TRANSIT-RU» που ορίζεται στο μέρος 2 του παραρτήματος Ι του παρόντος κανονισμού, και τα οποία συνοδεύουν τα ζώα από τον συνοριακό σταθμό ελέγχου της οδού Kybartai στον συνοριακό σταθμό ελέγχου Medininkai φέρουν σφραγίδα με την ένδειξη «ΜΟΝΟ ΓΙΑ ΔΙΑΜΕΤΑΚΟΜΙΣΗ ΑΠΟ ΤΗ ΡΩΣΙΚΗ ΠΕΡΙΟΧΗ KALININGRAD ΜΕΣΩ ΤΗΣ ΛΙΘΟΥΑΝΙΑΣ» σε κάθε σελίδα από τον επίσημο κτηνίατρο της αρμόδιας αρχής που είναι υπεύθυνη για τον συνοριακό σταθμό ελέγχου της οδού Kybartai· δ) πληρούνται οι απαιτήσεις που προβλέπονται στο άρθρο 9 της οδηγίας 91/496/ΕΟΚ του Συμβουλίου· ε) η αποστολή πιστοποιείται ως αποδεκτή για διαμετακόμιση μέσω της Λιθουανίας στο κοινό κτηνιατρικό έγγραφο εισόδου που αναφέρεται στο άρθρο 1 παράγραφος 1 του κανονισμού (ΕΚ) αριθ. 282/2004 της Επιτροπής (4), υπογεγραμμένο από τον επίσημο κτηνίατρο του συνοριακού σταθμού ελέγχου της οδού Kybartai· στ) τα ζώα συνοδεύονται από υγειονομικό πιστοποιητικό που επιτρέπει την ανεμπόδιστη είσοδό τους στη Λιθουανία και από κτηνιατρικό πιστοποιητικό που εκδίδεται για τον τόπο προορισμού των ζώων στη Ρωσία. 2. Η αποστολή δεν εκφορτώνεται στην Ένωση και μεταφέρεται απευθείας στον συνοριακό σταθμό ελέγχου Medininkai, απ’ όπου εξέρχεται από την Ένωση. Ο επίσημος κτηνίατρος του συνοριακού σταθμού ελέγχου Medininkai συμπληρώνει το μέρος 3 του κοινού κτηνιατρικού εγγράφου εισόδου αφού, κατά την έξοδο της αποστολής, επαληθεύσει ότι πρόκειται για την ίδια αποστολή η οποία εισήλθε στη Λιθουανία από τον συνοριακό σταθμό ελέγχου της οδού Kybartai. 3. Σε περίπτωση οποιασδήποτε παρατυπίας ή έκτακτης ανάγκης κατά τη διάρκεια της διαμετακόμισης, το κράτος μέλος διαμετακόμισης εφαρμόζει τα μέτρα που προβλέπονται στη δεύτερη περίπτωση του άρθρου 8 παράγραφος 1 στοιχείο β) της οδηγίας 90/425/ΕΟΚ (5), ανάλογα με την περίπτωση. 4. Η αρμόδια αρχή της Λιθουανίας ελέγχει τακτικά ότι ο αριθμός των αποστολών που εισέρχονται και ο αριθμός των αποστολών που εξέρχονται από το έδαφος της Ένωσης συμπίπτουν. 2) Το παράρτημα I τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Ιουλίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 756/2010 ΤΗΣ ΕΠΙΤΡΟΠΉΣ της 24ης Αυγούστου 2010 για την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους όσον αφορά τα παραρτήματα IV και V (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (1), και ιδίως το άρθρο 7 παράγραφος 4 στοιχείο α), το άρθρο 7 παράγραφος 5 και το άρθρο 14, Εκτιμώντας τα ακόλουθα: (1) Ο κανονισμός (ΕΚ) αριθ. 850/2004 εφαρμόζει στην ενωσιακή νομοθεσία τις υποχρεώσεις που καθορίζονται στη σύμβαση της Στοκχόλμης για τους έμμονους οργανικούς ρύπους (στο εξής «η σύμβαση») που εγκρίθηκε με την απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (2) και στο πρωτόκολλο στη σύμβαση του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (στο εξής «το πρωτόκολλο») που εγκρίθηκε με την απόφαση 2004/259/ΕΚ του Συμβουλίου, της 19ης Φεβρουαρίου 2004, σχετικά με τη σύναψη, εξ ονόματος της Ευρωπαϊκής Κοινότητας, του Πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (3). (2) Μετά από την υποβολή προτάσεων για ουσίες που υποβάλλονται στην Ευρωπαϊκή Κοινότητα και τα κράτη μέλη της, τη Νορβηγία και το Μεξικό, η επιτροπή εξέτασης έμμονων οργανικών ρύπων που καθιερώνεται στο πλαίσιο της σύμβασης έχει ολοκληρώσει τις εργασίες της για τις εννέα προτεινόμενες ουσίες για τις οποίες έχει διαπιστώσει ότι πληρούν τα κριτήρια της σύμβασης. Στην τέταρτη συνεδρίαση της διάσκεψης των μερών (COP4) στις 4-8 Μαΐου 2009 συμφωνήθηκε να προστεθούν και οι εννέα ουσίες στα παραρτήματα της σύμβασης. (3) Τα παραρτήματα IV και V του κανονισμού (ΕΚ) αριθ. 850/2004 πρέπει να τροποποιηθούν προκειμένου να ληφθούν υπόψη οι νέες ουσίες που εγγράφηκαν κατά τη διάρκεια της COP4. (4) Η COP4 αποφάσισε να καταχωριστούν οι ουσίες chlordecone, εξαβρωμοδιφαινύλιο, και εξαχλωροκυκλοεξάνια, συμπεριλαμβανομένου του lindane, στο παράρτημα A (κατάργηση) της σύμβασης. Οι ουσίες αυτές περιλαμβάνονται στα παραρτήματα IV και V του κανονισμού (ΕΚ) αριθ. 850/2004, δεδομένου ότι ήταν καταχωρισμένες από το πρωτόκολλο. (5) Η COP4 αποφάσισε να καταχωριστεί το πενταχλωροβενζόλιο στο παράρτημα A (κατάργηση) της σύμβασης. Ως εκ τούτου, το πενταχλωροβενζόλιο πρέπει να καταχωριστεί στα παραρτήματα IV και V του κανονισμού (ΕΚ) αριθ. 850/2004, με ένδειξη των αντίστοιχων μέγιστων ορίων της συγκέντρωσης, τα οποία καθορίστηκαν με τη βοήθεια της μεθοδολογίας καθορισμού των οριακών τιμών των έμμονων οργανικών ρύπων (στο εξής «ΡΟΡ») στον κανονισμό (ΕΚ) αριθ. 1195/2006 του Συμβουλίου, της 18ης Ιουλίου 2006, για την τροποποίηση του παραρτήματος IV του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, για τους έμμονους οργανικούς ρύπους (4) και στον κανονισμό (ΕΚ) αριθ. 172/2007 του Συμβουλίου, της 16ης Φεβρουαρίου 2007, για την τροποποίηση του παραρτήματος V του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους (5). Τα προσωρινά αυτά μέγιστα όρια συγκέντρωσης πρέπει να επανεξεταστούν υπό το πρίσμα μελέτης σχετικά με την εφαρμογή των σχετικών με τα απόβλητα διατάξεων του κανονισμού (ΕΚ) αριθ. 850/2004, η οποία θα εκπονηθεί για λογαριασμό της Επιτροπής. (6) Στην COP4 αποφασίστηκε η εγγραφή του υπερφθοροκτανοσουλφονικού οξέος και των παραγώγων του (στο εξής PFOS) στο παράρτημα B (περιορισμός) της σύμβασης, με ορισμένες εξαιρέσεις για ειδικές εφαρμογές. Η χρήση PFOS επιτρέπεται σήμερα για ορισμένες ειδικές εφαρμογές. Λόγω του χρόνου ζωής των ειδών που περιέχουν PFOS, τα είδη αυτά θα εξακολουθήσουν να υπεισέρχονται στο κύκλωμα των αποβλήτων για ορισμένα έτη, αν και σε μειούμενες ποσότητες. Ενδέχεται να εμφανιστούν πρακτικές δυσκολίες για τον εντοπισμό ορισμένων υλικών που περιέχουν PFOS σε δεδομένη κατηγορία αποβλήτων. Τα δεδομένα τα σχετικά με τις ποσότητες και τις συγκεντρώσεις PFOS σε είδη και απόβλητα δεν είναι ακόμη επαρκή. Η επέκταση της υποχρέωσης του κανονισμού (ΕΚ) αριθ. 850/2004 για την καταστροφή ή τον μόνιμο μετασχηματισμό των περιεχόμενων POP σε PFOS για τα απόβλητα που υπερβαίνουν τα όρια συγκέντρωσης που ορίζει το παράρτημα IV θα μπορούσε να έχει επιπτώσεις στα υφιστάμενα συστήματα ανακύκλωσης, γεγονός που μπορεί να υποσκάψει την περιβαλλοντική προτεραιότητα της διασφάλισης της βιώσιμης χρήσης των πόρων. Με τα δεδομένα αυτά, τα PFOS καταχωρίζονται στα παραρτήματα IV και V χωρίς ένδειξη των ορίων συγκέντρωσης. (7) Η COP4 αποφάσισε την καταχώριση του τετραβρωμοδιφαινυλαιθέρα, του πενταβρωμοδιφαινυλαιθέρα, του εξαβρωμοδιφαινυλαιθέρα και του επταβρωμοδιφαινυλαιθέρα (στο εξής «πολυβρωμιωμένοι διφαινυλαιθέρες») στο παράρτημα A (κατάργηση) της σύμβασης. Η διάθεση στην αγορά και η χρήση πενταβρωμοδιφαινυλαιθέρα και οκταβρωμοδιφαινυλαιθέρα έχει περιοριστεί στην Ένωση δυνάμει του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Οργανισμού Χημικών Προϊόντων (6) Ο πενταβρωμοδιφαινυλαιθέρας, ο εξαβρωμοδιφαινυλαιθέρας, ο επταβρωμοδιφαινυλαιθέρας και ο τετραβρωμοδιφαινυλαιθέρας δεν διατίθενται σήμερα στην αγορά στην Ένωση, δεδομένου ότι υπόκεινται σε περιορισμό βάσει του κανονισμού (ΕΚ) αριθ. 552/2009 της Επιτροπής, της 22ας Ιουνίου 2009, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACΗ) (7) και της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (8). Ωστόσο, λόγω της διάρκειας ζωής των προϊόντων που περιέχουν τους εν λόγω πολυβρωμιωμένους διφαινυλαιθέρες, τα προϊόντα που περιέχουν τις εν λόγω ουσίες και βρίσκονται στο τέλος του κύκλου ζωής τους θα εξακολουθήσουν να υπεισέρχονται στο κύκλωμα αποβλήτων για μερικά ακόμη έτη. Λαμβάνοντας υπόψη τις πρακτικές δυσκολίες ταυτοποίησης υλικών που περιέχουν πολυβρωμιωμένους διφαινυλαιθέρες σε ανάμικτο κλάσμα αποβλήτων και την έλλειψη αναλυτικών επιστημονικών δεδομένων για τις ποσότητες και συγκεντρώσεις πολυβρωμιωμένων διφαινυλαιθέρων σε είδη και απόβλητα, η επέκταση της υποχρέωσης καταστροφής ή ανεπανόρθωτου μετασχηματισμού των περιεχόμενων ΡΟΡ στις νέες αυτές ουσίες ή για υπέρβαση των ορίων συγκέντρωσης που προβλέπει το παράρτημα IV, θα μπορούσε να θέσει σε κίνδυνο τα υφιστάμενα συστήματα ανακύκλωσης και έτσι θα παρεμπόδιζε τη βιώσιμη χρήση των πόρων. Το πρόβλημα αυτό αναγνωρίστηκε από την COP4 και συμφωνήθηκαν ειδικές εξαιρέσεις για τη συνέχιση της ανακύκλωσης αποβλήτων που περιέχουν καταχωρισμένους πολυβρωμιωμένους διφαινυλαιθέρες, ακόμη και αν αυτό μπορεί να οδηγήσει στην ανακύκλωση των ΡΟΡ. Κατά συνέπεια, οι εν λόγω εξαιρέσεις πρέπει να αντανακλώνται στον κανονισμό (ΕΚ) αριθ. 850/2004. (8) Απαιτούνται ίδια μέγιστα όρια συγκέντρωσης στην Ένωση προκειμένου να αποφευχθεί τυχόν στρέβλωση της εσωτερικής αγοράς. Έχουν καθοριστεί προσωρινά μέγιστα όρια συγκέντρωσης για το πενταχλωροβενζόλιο στα παραρτήματα IV και V του κανονισμού (ΕΚ) αριθ. 850/2004, βάσει των διαθέσιμων στοιχείων και υπό την προϋπόθεση της εφαρμογής της αρχής της προφύλαξης. (9) Λόγω της έλλειψης εναλλακτικών επιστημονικών πληροφοριών για τις ποσότητες και συγκεντρώσεις ειδών και αποβλήτων, καθώς και για τα σενάρια έκθεσης, στην παρούσα φάση δεν είναι δυνατή η θέσπιση μέγιστων ορίων συγκέντρωσης για τα PFOS και τους πολυβρωμιωμένους διφαινυλαιθέρες στα παραρτήματα IV και V του κανονισμού (ΕΚ) αριθ. 850/2004. Υπό την επιφύλαξη της γνωστοποίησης περισσότερων στοιχείων και της διενέργειας επανεξέτασης από την Επιτροπή, θα προταθούν μέγιστα όρια συγκέντρωσης για τους εννέα POP, συνεκτιμώντας τους στόχους του κανονισμού σχετικά με τους POP. (10) Σύμφωνα με το άρθρο 22 της σύμβασης, οι τροποποιήσεις στα παραρτήματα A, B και Γ θα τεθούν σε ισχύ ένα έτος μετά από την ημερομηνία ανακοίνωσης της κατάθεσης τροπολογίας εκ μέρους του καταθέτοντος, η οποία συμπίπτει με την 26η Αυγούστου 2010. Επομένως, και για λόγους συνέπειας, ο εν λόγω κανονισμός πρέπει να αρχίσει να ισχύει από την ίδια ημερομηνία. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε δυνάμει της απόφασης 75/442/ΕΚ του Συμβουλίου (9). Ο παρών κανονισμός πρέπει να τεθεί σε ισχύ επειγόντως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Το παράρτημα ΙV του κανονισμού (ΕΚ) αριθ. 850/2004 αντικαθίσταται από το παράρτημα Ι του παρόντος κανονισμού. 2. Το παράρτημα V του κανονισμού (ΕΚ) αριθ. 850/2004 τροποποιείται σύμφωνα με το παράρτημα ΙΙ του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 26η Αυγούστου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Αυγούστου 2010.

Προστασία του περιβάλλοντος

Περιβαλλοντική πολιτική

Πολιτική για την υγεία

Χημική βιομηχανία


ΑΠΌΦΑΣΗ ΤΗΣ ΕΠΙΤΡΟΠΉΣ της 16ης Μαρτίου 2011 για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου [κοινοποιηθείσα υπό τον αριθμό Ε(2011) 1630] (Κείμενο που παρουσιάζει ενδιαφέρον για τον ΕΟΧ) (2011/163/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο και το άρθρο 29 παράγραφος 2, Εκτιμώντας τα ακόλουθα: (1) Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Σύμφωνα με την οδηγία 96/23/ΕΚ, η εγγραφή και η παραμονή στους καταλόγους τρίτων χωρών από τις οποίες τα κράτη μέλη επιτρέπεται να εισάγουν ζώα και προϊόντα ζωικής προέλευσης που καλύπτονται από την εν λόγω οδηγία εξαρτώνται από την υποβολή, από τις ενδιαφερόμενες τρίτες χώρες, σχεδίου που παραθέτει τις εγγυήσεις που προσφέρουν όσον αφορά την επιτήρηση των ομάδων καταλοίπων και των ουσιών που αναφέρονται στο εν λόγω παράρτημα. Τα εν λόγω σχέδια πρέπει να επικαιροποιούνται κατόπιν αιτήματος της Επιτροπής, ιδίως όταν ορισμένοι έλεγχοι το καθιστούν αναγκαίο. (2) Η απόφαση 2004/432/ΕΚ της Επιτροπής, της 29ης Απριλίου 2004, σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου (2), εγκρίνει τα σχέδια που προβλέπονται στο άρθρο 29 της οδηγίας 96/23/ΕΚ («τα σχέδια») που υπέβαλαν ορισμένες τρίτες χώρες οι οποίες παρατίθενται στον κατάλογο του παραρτήματος της εν λόγω απόφασης όσον αφορά τα ζώα και τα προϊόντα ζωικής προέλευσης που αναφέρονται στον εν λόγω κατάλογο. (3) Σύμφωνα με τα πρόσφατα σχέδια που υποβλήθηκαν από ορισμένες τρίτες χώρες και πρόσθετες πληροφορίες που παρείχε η Επιτροπή, είναι αναγκαίο να επικαιροποιηθεί ο κατάλογος τρίτων χωρών από τις οποίες τα κράτη μέλη επιτρέπεται να εισάγουν ορισμένα ζώα και ζωικά προϊόντα, όπως προβλέπεται στην οδηγία 96/23/ΕΚ και παρατίθενται σήμερα στο παράρτημα της απόφασης 2004/432/ΕΚ («ο κατάλογος»). (4) Τα Ηνωμένα Αραβικά Εμιράτα έχουν υποβάλει στην Επιτροπή ένα σχέδιο για το γάλα καμήλας. Το εν λόγω σχέδιο παρέχει επαρκείς εγγυήσεις και πρέπει να εγκριθεί. Συνεπώς, το γάλα καμήλας πρέπει να συμπεριληφθεί στην εγγραφή για τα Ηνωμένα Αραβικά Εμιράτα στον κατάλογο. (5) To Μπρουνέι υπέβαλε στην Επιτροπή σχέδιο για υδατοκαλλιέργεια. Το εν λόγω σχέδιο παρέχει επαρκείς εγγυήσεις και πρέπει να εγκριθεί. Συνεπώς, το Μπρουνέι πρέπει να συμπεριληφθεί στον κατάλογο που αφορά την υδατοκαλλιέργεια. (6) Η Επιτροπή ζήτησε από την Πρώην Γιουγκοσλαβική Δημοκρατία της Μακεδονίας να υποβάλει πληροφορίες σχετικά με την υλοποίηση του σχεδίου της για τα ιπποειδή προς σφαγή. Επειδή η Πρώην Γιουγκοσλαβική Δημοκρατία της Μακεδονίας δεν απάντησε, δεν υπάρχουν επαρκείς εγγυήσεις για τη χορήγηση έγκρισης. Η εγγραφή για την εν λόγω χώρα σχετικά με τα ιπποειδή προς σφαγή θα πρέπει, συνεπώς, να απαλειφθεί από τον κατάλογο. Η Πρώην Γιουγκοσλαβική Δημοκρατία της Μακεδονίας έχει ενημερωθεί σχετικά. (7) Η εγγραφή για τη Μαλαισία στον κατάλογο περιλαμβάνει πουλερικά αλλά το σχέδιο που υπέβαλε η Μαλαισία και οι συμπληρωματικές πληροφορίες που έλαβε η Επιτροπή δεν περιλαμβάνουν επαρκείς εγγυήσεις όσον αφορά τα πουλερικά. Ωστόσο, η μόνη εγκατάσταση που επεξεργάζεται σήμερα τέτοιου είδους πρώτη ύλη και έχει εγκριθεί σύμφωνα με το άρθρο 12 του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (3) εισάγει όλες τις πρώτες ύλες της από κράτος μέλος. Προκειμένου να καταστεί δυνατή η συνέχιση της εν λόγω δραστηριότητας, η εγγραφή για τη Μαλαισία θα πρέπει να περιλαμβάνει τα πουλερικά αλλά θα πρέπει να περιορίζεται σε πρώτη ύλη που εισάγεται από άλλες τρίτες χώρες οι οποίες παρατίθενται στον κατάλογο για τέτοιου είδους πρώτη ύλη ή από κράτη μέλη. Η Μαλαισία ενημερώθηκε σχετικά. Μια υποσημείωση που ορίζει αυτόν τον περιορισμό θα πρέπει να συμπεριληφθεί στον κατάλογο για την εν λόγω τρίτη χώρα. (8) Η Επιτροπή ζήτησε από τη Ρωσία να υποβάλει πληροφορίες σχετικά με την υλοποίηση του σχεδίου της για τα ιπποειδή προς σφαγή. Επειδή η Ρωσία δεν απάντησε, δεν υπάρχουν επαρκείς εγγυήσεις για τη χορήγηση έγκρισης. Η εγγραφή για την εν λόγω τρίτη χώρα σχετικά με τα ιπποειδή προς σφαγή θα πρέπει, συνεπώς, να απαλειφθεί από τον κατάλογο. Η Ρωσία έχει ενημερωθεί σχετικά. (9) Η Επιτροπή ζήτησε από την Ουκρανία να υποβάλει πληροφορίες σχετικά με την υλοποίηση του σχεδίου της για τα ιπποειδή και τα προϊόντα τους. Επειδή η Ουκρανία δεν απάντησε, δεν υπάρχουν επαρκείς εγγυήσεις για τη χορήγηση έγκρισης. Η εγγραφή για την εν λόγω τρίτη χώρα σχετικά με τα ιπποειδή και τα προϊόντα τους θα πρέπει, συνεπώς, να απαλειφθεί από τον κατάλογο. Η Ουκρανία έχει ενημερωθεί σχετικά. (10) Η Επιτροπή ζήτησε από τις Ηνωμένες Πολιτείες να υποβάλουν πληροφορίες σχετικά με την υλοποίηση του σχεδίου τους για τα ιπποειδή και τα προϊόντα τους. Ωστόσο, οι Ηνωμένες Πολιτείες δεν παρείχαν τις αντίστοιχες εγγυήσεις επειδή η σφαγή ιπποειδών προς εξαγωγή στην Ένωση έχει εκλείψει στην εν λόγω τρίτη χώρα. Η εγγραφή για την εν λόγω τρίτη χώρα σχετικά με τα ιπποειδή και τα προϊόντα τους θα πρέπει, συνεπώς, να απαλειφθεί από τον κατάλογο. Οι Ηνωμένες Πολιτείες έχουν ενημερωθεί σχετικά. (11) Επιθεώρηση της Επιτροπής στην Ουρουγουάη αποκάλυψε σοβαρές ανεπάρκειες όσον αφορά την εφαρμογή του σχεδίου επιτήρησης για κουνέλια και εκτρεφόμενα θηράματα. Για τα κουνέλια, δεν υπήρχε σχέδιο επιτήρησης των καταλοίπων και για τα εκτρεφόμενα θηράματα, δεν ήταν δυνατή η δειγματοληψία ή η δοκιμή λόγω παύσης της παραγωγής. Οι εγγραφές για την Ουρουγουάη σχετικά με τα κουνέλια και τα εκτρεφόμενα θηράματα θα πρέπει συνεπώς να απαλειφθούν από τον κατάλογο. Η Ουρουγουάη έχει ενημερωθεί σχετικά. (12) Ορισμένες τρίτες χώρες εξάγουν ζωικά προϊόντα που προέρχονται από πρώτη ύλη καταγωγής κρατών μελών ή άλλων τρίτων χωρών οι οποίες συμμορφώνονται με τις διατάξεις της οδηγίας 96/23/ΕΚ για τέτοιου είδους ύλες και οι οποίες περιλαμβάνονται, συνεπώς, στον κατάλογο. Προκειμένου να εξασφαλιστεί ότι τα ζωικά προϊόντα που εισάγονται στην Ένωση καλύπτονται από εγκεκριμένο σχέδιο, οι τρίτες χώρες που εισάγουν τέτοιου είδους πρώτη ύλη για εξαγωγή κατόπιν στην Ένωση θα πρέπει να περιλαμβάνουν στο σχέδιό τους σχετική δήλωση. (13) Προκειμένου να αποφευχθεί τυχόν διαταραχή του εμπορίου, πρέπει να οριστεί μεταβατική περίοδος για να καλύψει τις σχετικές αποστολές προϊόντων που απεστάλησαν από την Πρώην Γιουγκοσλαβική Δημοκρατία της Μακεδονίας, τη Ρωσία, την Ουκρανία και την Ουρουγουάη με προορισμό την Ένωση πριν από την ημερομηνία εφαρμογής της παρούσας απόφασης. (14) Η απόφαση 2004/432/ΕΚ έχει τροποποιηθεί αρκετές φορές. Για λόγους σαφήνειας της νομοθεσίας της Ένωσης, η εν λόγω απόφαση πρέπει να καταργηθεί και να αντικατασταθεί από την παρούσα απόφαση. (15) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα σχέδια που προβλέπονται στο άρθρο 29 της οδηγίας 96/23/ΕΚ και υποβλήθηκαν στην Επιτροπή από τις τρίτες χώρες που παρατίθενται στον πίνακα του παραρτήματος εγκρίνονται για τα ζώα και τα ζωικά προϊόντα τα οποία προορίζονται για κατανάλωση από τον άνθρωπο και χαρακτηρίζονται με ένα «X» στον εν λόγω πίνακα. Άρθρο 2 1. Οι τρίτες χώρες που χρησιμοποιούν πρώτες ύλες οι οποίες εισάγονται από άλλες τρίτες χώρες εγκεκριμένες για την παραγωγή τροφίμων ζωικής προέλευσης σύμφωνα με την παρούσα απόφαση ή από κράτη μέλη προς εξαγωγή στην Ευρωπαϊκή Ένωση και οι οποίες δεν μπορούν να υποβάλουν σχέδιο επιτήρησης καταλοίπων ισοδύναμο με αυτό που απαιτείται στο άρθρο 7 της οδηγίας 96/23/ΕΚ για τέτοιου είδους πρώτη ύλη συμπληρώνουν το σχέδιο με την ακόλουθη δήλωση: «Η αρμόδια αρχή της [τρίτη χώρα] επιβεβαιώνει ότι τα ζωικά προϊόντα που προορίζονται για κατανάλωση από τον άνθρωπο και εξάγονται στην Ευρωπαϊκή Ένωση, ειδικότερα τα προϊόντα που παράγονται από πρώτη ύλη εισαγόμενη στην [τρίτη χώρα], προέρχονται μόνο από εγκαταστάσεις εγκεκριμένες σύμφωνα με το άρθρο 12 του κανονισμού (ΕΚ) αριθ. 854/2004 και έχουν θεσπίσει αξιόπιστες διαδικασίες για να εγγυηθούν ότι η πρώτη ύλη ζωικής προέλευσης που χρησιμοποιείται στα εν λόγω τρόφιμα κατάγεται μόνο από κράτη μέλη της Ευρωπαϊκής Ένωσης ή τρίτες χώρες οι οποίες παρατίθενται στον κατάλογο για την αντίστοιχη πρώτη ύλη στο παράρτημα της απόφασης 2011/163/ΕΕ της Επιτροπής χωρίς την περιοριστική υποσημείωση όπως προβλέπεται στο άρθρο 2 παράγραφος 2 της απόφασης». 2. Η εγγραφή στο παράρτημα της παρούσας απόφασης για μια τρίτη χώρα που εξάγει ζωικά προϊόντα για κατανάλωση από τον άνθρωπο τα οποία παράγονται μόνον με πρώτη ύλη ζωικής προέλευσης η οποία προέρχεται από κράτη μέλη της Ένωσης ή από τρίτες χώρες οι οποίες υπέβαλαν σχέδιο σύμφωνα με το άρθρο 29 της οδηγίας 96/23/ΕΚ συμπληρώνεται με την ακόλουθη περιοριστική υποσημείωση: «Τρίτες χώρες που χρησιμοποιούν μόνο πρώτη ύλη είτε από άλλη τρίτη χώρα εγκεκριμένη για εισαγωγές τέτοιου είδους πρώτης ύλης στην Ένωση ή από κράτη μέλη, σύμφωνα με το άρθρο 2». Άρθρο 3 1. Για μια μεταβατική περίοδο μέχρι την 30ή Απριλίου 2011, τα κράτη μέλη δέχονται τις αποστολές από την Ουρουγουάη κουνελιών και εκτρεφόμενων θηραμάτων και τις αποστολές προϊόντων ιπποειδών από την Ουκρανία υπό τον όρο ότι ο εισαγωγέας μπορεί να αποδείξει ότι οι αποστολές αυτές πιστοποιήθηκαν και απεστάλησαν από την Ουρουγουάη ή την Ουκρανία στην Ένωση πριν από την 15η Μαρτίου 2011 σύμφωνα με την απόφαση 2004/432/ΕΚ. 2. Για μια μεταβατική περίοδο μέχρι την 25η Μαρτίου 2011, τα κράτη μέλη δέχονται τις αποστολές από την Πρώην Γιουγκοσλαβική Δημοκρατία της Μακεδονίας, τη Ρωσία ή την Ουκρανία ιπποειδών προς σφαγή υπό τον όρο ότι ο εισαγωγέας αυτών των ζώων μπορεί να αποδείξει ότι οι αποστολές αυτές πιστοποιήθηκαν και απεστάλησαν από την Πρώην Γιουγκοσλαβική Δημοκρατία της Μακεδονίας, τη Ρωσία και την Ουκρανία στην Ένωση πριν από την 15η Μαρτίου 2011 σύμφωνα με την απόφαση 2004/432/ΕΚ. Άρθρο 4 Καταργείται η απόφαση 2004/432/ΕΚ. Άρθρο 5 Η παρούσα απόφαση απευθύνεται στα κράτη μέλη. Εφαρμόζεται από τις 15 Μαρτίου 2011. Βρυξέλλες, 16 Μαρτίου 2011.

Πολιτική για την υγεία